«Биз жаҳаннамни босиб ўтдик»: Трамп импичмент жараёни тугаганига изоҳ берди\nЖаҳон 12:20 / 07.02.2020 10461\n5 февралда АҚШ сенаторлари импичмент доирасида Трампга ҳокимиятни суиистеъмол қилиш ва конгресс олиб борган терговга қаршилик кўрсатиш бўйича қўйилаётган айбловларни кўпчилик овоз билан рад этишди.\n“Биз жаҳаннамни босиб ўтдик. Бу менга нисбатан адолатсизлик бўлди, чунки мен ҳеч қандай ёмон иш қилмагандим. У ерда қонундан асар ҳам йўқ эди, бу сиёсий масала бўлган”, деб айтган Трамп Оқ уйда республикачи конгрессменлар, ҳуқуқшунослар, маслаҳатчилари ва журналистлар билан матбуот анжуманида.\nТрамп, шунингдек, яқинларидан “улар бу вақт ичида бошдан кечиришларига тўғри келган ҳодисалар” учун узр сўради.\n“Мен оиламдан улар баъзи касал, ёвуз одамларнинг чиркин тил бириктиришидан ўтишларига тўғри келгани учун узр сўрамоқчиман”, деб таъкидлаб ўтган АҚШ президенти.\nТрампнинг айтишича, унга қарши “ялмоғизлар ови” у 2016 йилда сайлов кампаниясига киришгандаёқ бошланган.\n“Охирги йилларда биз ялмоғизлар ови билан тўқнаш келдик. Бу ҳақиқий ёвузлик, коррупция, шармандалик, фалокат, ярамаслар эди... Ушбу ҳодиса ҳеч қачон бошқа президент билан юз бермаслиги лозим”, деб айтган АҚШ президенти.\nУ, шунингдек, Демократлар партияси уни ҳокимиятдан четлатиш учун янги уринишни амалга ошириши мумкинлигини айтди.\n“Улар бузуқ одамлар. Улар бир-бирига суянади – бутун тарих давомида, нафақат ҳозир. Улар бир-бирига елимдек ёпишади. Улар айнан шундай йўл билан импичментни ҳам уюштиришди. Улардан ҳеч ким ажралиб чиқмаса, ҳар кимга қарши импичмент бошлай оладилар”, деб таъкидлаб ўтган Трамп.\nАҚШ президенти йиғилганларга The Washington Post нашрининг “Трамп оқланди” сарлавҳали сонини намойиш қилган.\n“Бу мен The Washington Post’да ўқиган ягона яхши сарлавҳа”, деб киноя қилган Трамп.\nАҚШ президентининг айтишича, унинг Оқ уйдаги чиқиши “матбуот анжумани, нутқ ёки бошқа бир нарса эмас, бу – тантанадир”.\nТрамп, шунингдек, ўз сайловолди штабининг Россия билан эҳтимолий алоқалари бўйича олиб борилган тергов ва бу масала бўйича махсус прокурор Роберт Мюллер тайёрлаган ҳисоботни ёдга олган.\n“Бизга нисбатан ҳаддан зиёд адолатсизлик қилишди. Бошида Россия, Россия, Россия дейилди. Бунинг ҳаммаси уйдирма эди”, деб таъкидлаб ўтган Оқ уй раҳбари.\nТрампга нисбатан импичмент жараёни конгресснинг вакиллар палатасида демократлар томонидан 2019 йил 24 сентябрда АҚШ президентининг Украина президенти Владимир Зеленский билан 25 июлдаги илк телефон суҳбати билан боғлиқ ҳолда бошланган. Таъкидланишича, Трамп ўша суҳбат вақтида Зеленскийга босим ўтказиб, уни АҚШнинг собиқ вице-президенти Жо Байден ва унинг ўғли Хантерга қарши тергов бошлашга чақирган.\nШу муносабат билан демократлар кўпчиликни ташкил қилувчи вакиллар палатаси Трампга ҳокимиятни суиистеъмол қилиш ва конгрессга қаршилик кўрсатиш бўйича иккита айблов билдирган.


Футзалчиларимиз Осиё чемпионатига қанчалик тайёрлар? / CHAMPIONAT.asia\nФутзалчиларимиз Осиё чемпионатига қанчалик тайёрлар?\nТеглар : Баҳодир АҳмедовФутзалДаврон Чориев\n1-11 февраль кунлари Хитой Тайпеи мамлакатида футзал бўйича Осиё чемпионати баҳслари бўлиб ўтади.\nУнда Баҳодир Аҳмедов бошчилигидаги Ўзбекистон терма жамоаси ҳам қатнашади. Ҳисоб бўйича 15-марта ўтказиладиган мусобақада терма жамоамиз "B" гуруҳида Япония, Тожикистон ва Жанубий Корея билан баҳс олиб боради. Дастлабки турда жамоамиз Жанубий Корея билан тўқнаш келади. Сўнгра қўшниларимиз Тожикистон билан ўйнаймиз. Гуруҳнинг сўнги турида Япония билан баҳс олиб борамиз.\nБаҳодир Аҳмедов бошчилигидаги терма жамоа 16 январдан Тошкент шаҳрида йиғинга киришганди. Футзалчилар “Чиғатой” спорт базасида жойлашиб, "Бунёдкор" академиясига қарашли залда кунига икки маҳалдан машғулотлар ўтказишмоқда. Ушбу йиғин 29 январга қадар давом этади.\nТерма жамоа бош мураббийи Баҳодир Аҳмедов йиғинга қуйидаги 18 нафар футзалчини жалб қилган:\nДарвозабонлар: Рустам Умаров, Акмал Хазратқулов, Мирислом Миралиев\nЎйинчилар: Артур Юнусов, Константин Свиридов, Фарҳод Абдумавлонов, Илҳом Ҳамроев, Даврон Чориев, Давронжон Абдураҳмонов, Ихтиёр Ропиев, Ҳусниддин Нишонов, Дилмурод Шавкатов, Машраб Одилов, Анасхон Раҳматов, Акбар Усмонов, Ботирбек Ризаев, Феруз Фаҳриддинов, Дилшод Раҳматов.\n"Осиё чемпионатига тайёргарлик 3 ойдан буён давом этмоқда. Янги йил байрамидан кейин Тошкентда сўнгги йиғинни бошлагандик, ушбу йиғинимиз 29 январга қадар давом этади. Кейин Хитой Тайпеига учиб кетамиз. 1 февраль куни мусобақадаги илк учрашувни ўтказамиз.\nАйни пайтда 18 нафар футзалчи йиғинда иштирок этмоқда. Хитой клубида ўйнаётган Дилшод Раҳматов ҳам йиғинимизга келиб қўшилди. Тўлиқ таркиб йиғилиб бўлди. Осиё чемпионатига 14 футзалчи олиб кетилади. Улардан икки нафари дарвозабон бўлиши керак. Ҳозирга келиб якуний рўйхатни аниқлаб бўлганмиз. Аммо уни эълон қилмай турганим сабаби йиғин охирига қадар жароҳатлар бўлиб қолиши мумкин. Бундан ҳеч ким суғурталанмаган. Шу боис 28 январь куни якуний таркибни эълон қиламан.\nНодир Элибоев футзални якунлаб мураббийлик фаолиятини бошлади. Футзал ўйнаб кейин мураббий бўлганларга нисбатан осон бўлади. У футзалдаги барча нозик жиҳатларини тушунади. У менга катта ёрдам бермоқда.\nРақибларни ўрганиш ҳам давом этмоқда. Японлар билан Тожикистондаги Осиё ўйинларида тўқнаш келгандик. Ўшанда пенальтилар сериясида ғалаба қозонган эдик. ОФК жамоаларга қулай бўлиши учун чемпионат пайтида исталган рақибнинг видеоларини беради. Яъни 1-турдан сўнг биз икки рақибимизнинг ўйинини томоша қилиб таҳлил қилишимиз мумкин.\nБу йилги Осиё чемпионатига вице-чемпион сифатида борамиз. Хабарингиз бор, 2016 йил Тошкентда ўтга Осиё чемпионатида финалда Эронга ютқазиб қўйгандик. Хитой Тайпеидаги қитъа чемпионатида дастлабки мақсад биринчи ўйинни ютиб олиш. Илк ўйинни ютиб олсак кайфиятимиз яхши бўлади. Кейин гуруҳдан чиқиш ҳақида ўйлаймиз. Қадамма-қадам боравериш керак. Минимум вазифа совринли ўринлардан бирини қўлга киритиш.\nШу ўринда Ўзбекистон футбол Федерациясига алоҳида миннатдорчилик билдирмоқчиман. Ҳеч қандай камчилик йўқ. Яшаш, овқатланиш, машғулот заллари... барчаси аъло даражада бўлмоқда. Биз ҳам шунга яраша мусобақада муносиб қатнашиб келишимиз керак.\nЎзбекистон чемпионати тўхтаб қолгани учун ҳам кўпроқ йиғин ўтказаяпмиз ва йигитларимизнинг ўйин амалиёти, жисмоний ҳолати тушиб кетмаслигини таъминлашга ҳаракат қилаяпмиз.\nТошкентдаги йиғинда назорат учрашувини ўтказамиз. Бу фақат ўзаро бўлади. Қайсидир клубга қарши ўйнашни истамайман. Буни олдинги бош мураббий Хосе Мария Мендез ҳам айтганди. Сабаби қайсидир клубга қарши ўртоқлик учрашуви ўтказсангиз, терма жамоага кира олмаган йигитлар жон-жаҳди билан ўйнайди ва жароҳатлар кузатилиши мумкин. Шу сабабли ҳам маҳаллий клубларга қарши назорат учрашуви ўтказмаймиз. Худо хоҳласа, Хитой Тайпеига боргач агар келиша олсак мусобақадан олдин қайсидир терма жамоа билан ўртоқлик учрашуви ўтказиб олишимиз мумкин. Бу уларга ҳам, бизга ҳам яхши", - дейди терма жамоа бош мураббийи Баҳодир Аҳмедов.\n"Тошкентдаги йиғин яхши давом этмоқда. Ҳар куни икки маҳалдан машғулот олиб бораяпмиз. Олдимизда катта мусобақа турибди. Барча йигитлар буни яхши тушуниб туришибди.\nСўнгги йилларда Ўзбекистонда кучли ёшлар етишиб чиқишмоқда. Умуман олганда футзалга бўлган эътибор кучли бўлмоқда. Мана ўтган йил Осиё қитъасида тарихда илк бор U-20 Осиё чемпионати бўлиб ўтди. Ўша таркибдан 4-5 нафар ёшлар миллий терма жамоага жалб этилган. Уларни бемалол терма жамоанинг келажаги деб айта оламиз. Мураббийлар ёш футзалчиларни 3 нафар тажрибали ўйинчи билан бирга ўйнатишмоқда. Бу орқали ўша ёш футзалчи қисқа вақт ичида тажриба тўплайди.\nЎзбекистон чемпионати баҳслари тўхтатилгани учун барчамиз катта ўйинларни соғиниб қолганмз. Ўйинларга бўлган чанқоғимизни Хитой Тайпеида қондирамиз (кулади). Рақибларни ўрганиш давом этмоқда. Ҳозирги пайтда бор эътибор ўзимизнинг ўйинимизни кучайтиришга қаратилган. Рақибларни Хитой Тайпеига борганимиздан кейин батафсил ўрганиб чиқамиз. Бунга вақт бўлади", - дейди терма жамоа аъзоси Даврон Чориев.


Барака сўраб дуо қилишнинг сабаби | ukkosha.shosh.uz\nБош саҳифа » telegram » Барака сўраб дуо қилишнинг сабаби\nPost Views: 21 141\nو بارك لي في رزقي\n“Эй, Аллоҳим! Менинг ризқимда барака ато қил”, деб дуо қилганлар.\nЎйлаш лозимки, Набий соллаллоҳу алайҳи васаллам, “Эй, Аллоҳим! Жуда кўп ризқ ато қил, менинг молимни кўпайтириб бер”, деб дуо қилмадилар. Балки, “Эй, Аллоҳим! Менинг ризқимда барака ато қил”, деб дуо қилдилар.\nАгар Аллоҳ таоло барака ато қилса, оддий ишчининг озгина маошида ҳам баракалар ато қиладики, ўша маоши сабабли унга ором ва хотиржамлик насиб бўлади. Агар Аллоҳ таоло баракани кўтариб юборса, у ҳолда миллионер ва миллиардер инсон учун ҳам мол-мулки роҳатга сабаб бўлиш ўрнига азобга сабаб бўлади. Шунинг учун Набий соллаллоҳу алайҳи васаллам Аллоҳ таолодан сўрайдиган нарса саноқнинг кўплиги эмас, сўрайдиган нарса “барака” эканлигини баён қилдилар.\nҲакимул уммат Ҳазрат Мавлоно Ашраф Али Таҳонавий қуддиса сирруҳ бир ибратли воқеани айтадилар: Лакҳнау шаҳрининг бир жуда катта ҳукмдори бўлиб, у жуда бадавлат ва мулкдор эди. Унинг саройлари ва қалъалари бор эди. Ходимлар ва хизматкорлари бор эди. Турли хил неъматлар муҳайё эди. Лекин ушбу ҳукмдорнинг ошқозонида шундай бир дард бор эдики, шу сабабдан унинг табиби, “энди сизнинг таомингиз бутун умр фақат бир нарса бўла олади. Эчкининг ярми олиниб, тоза докага солинсин ва суви чиқариб олинсин. Ана ўша қийманинг суви сизнинг таомингиз бўлади. Бундан бошқа бирор нарса ейишингиз мумкин бўлмайди”, деди.\nЭнди, уйда турли-туман таомлар пишяпти. Мева-чевалар мавжуд. Дунё тўла неъматлар мавжуд. Лекин ҳукмдорга фақат қийманинг суви насиб холос, бошқа нарса эмас.\nБир куни ўша ҳукмдор Гумти дарёсининг соҳилидаги саройида ўтириб, дарёга қараб турган эди. Шу пайт кўрдики, дарёнинг соҳилига йиртиқ ва эски кийим кийган бир ишчи келди. Туш пайти эди. У бир дарахтнинг соясига ўтирди. Кейин тугунини очиб ичидан икки катта бўлак нон ва пиёз чиқариб олди. Кейин ўша нонларни пиёзга қўшиб иштаҳа билан еди. Кейин дарёдан сув ичди ва ўша дарахтнинг остида ухлади.\nҲукмдор тепадан бу ҳолатни кузатиб турган эди. Шунда у: “Бу барча мол-давлат, бу данғиллама уй-жой, ҳамма ҳаммасини Аллоҳ таъоло мендан олсин. Эвазига мана шу ишчига насиб бўлган ором ва хотиржам уйқу менга насиб бўлсин. Мен шунга розиман”, деди.\nЧунки, унда мол-давлат бор эдику, лекин барака йўқ эди.\nШайхул ислом, Муфтий Муҳаммад Тақий Усмоний ҳафизаҳуллоҳ\nКейинги: Охират учун иморат


Суддан олдинги митинг « Ўзбекистон Халқ Ҳаракати\nСуддан олдинги митинг\n13 March 2013 - 12:31\n“Ўрикзор” мардикор бозоридан Мустақил Мардикорлар Ташкилотининг икки нафар аъзоcи 2013 йили 09 март куни шу ташкилот фаоли Абдулла Тожибой ўғлига қўнғироқ қилибди. Шу пайт мен (Жуманиёзов Нураддин) ҳам унга қўнғироқ қилган эдим. Биз келишиб, эрталаб соат 10 лардан ўтганда, “Ўрикзор” мардикор бозорига етиб кедик.\nИкки нафар мадикор бизга пешвоз чиқиб, уларга милиция ходимлари 80000 сўмдан жарима солганини айтдилар. Жарима тўлов, қоғозларини ҳам бизга кўрсатдилар.\nБиз бу актнинг қанчалик қонуний эканини билиш учун, Учтепа туман ички ишлар бошқармаси бошлиғининг олдига ўтиш учун кетаётган эдик, йўлимизни туман ИИБнинг формасиз хизматчилари тўсдилар. Улар бизни, биргаликда идорага ўтишимизни талаб қилдилар.\nБизни Туман ИИБ идорасига олиб келтиришди. Сўров ва суриштириш ишлари бошланиб кетди. Бир зумда, ўзини Тошкент шахар ИИББ терроризмга қарши кураш бўлимининг бошлиғиман деб танштираверадиган “Бахти” хизматчилари билан етиб келишди. Салдан кейин, Ички ишлар Вазирлигидан ҳам вакил пайдо бўлди.\nВақт ўтиб, туман ИИБнинг биз ўтирган қавати, яна бошқа идоралардан, турли хил вакиллар билан тўлиб кетди. Биз ҳеч қандай жиноятда айбланмасак-да, мардикор бозорида қилган ҳаракатимиз бўйича, тушунтириш хати ёзишни талаб қилдилар. Биз бу талабларини рад қилдик. Тушунтириш хати ёзишдан бош тортдик. Бизнинг қўлларимиздаги мобил телефонларимизни тортиб олишди.\n“Бахти” бошчилигидаги ҳокимият вакиллари, бизлар билан жуда қўпол муомалада гаплаша бошладилар. Яъни “Сизларга нима етишмайди?”, “Нон, ошларингни еб, уйларингда ўтираверсанглар бўлмайдими?” , “Халқни чалғитаяпсизлар!”, “Уларга нима ҳам қилиб бера олардиларинг?!” ва ҳ.к.\nКутилмаганда, бизларни алоҳида-алоҳида кабинетларга ўтқизиб сўроқ қилишни бошладилар.\n“Бахти” мен билан шахсиятимга тегадиган тонда гаплаша бошлади. Яни, “Охирги марта сиз билан учрашганимизда, (Тошкент шаҳар ИИБош Бошқармасида) мен сизга нима деб эдим? Мен сизни, яна бир марта, мардикорларни бугунгидай йўлдан уриб, ёлғон-яшиқ гаплар билан, ҳукуматимизга қарши қўйиб, халқнинг бошини айлантираётганингизни кўрсам, узоқ муддатга қаматиб юбораман демабмидим? Мана, энди мен шу ваъдамни амалга ошираман! деди. Ва яна бошқа, ҳақоратли галарни ҳам айта бошлади.\nМен, “Бахти” ва ИИВ вакили кабинетда ўтирар эдик. Бир пайт коридорда, бозордаги мардикорлар пайдо бўла бошлади. Уларни транспортга ўтқизиб, бизга “қарши” кўрсатмалар бердириш учун олиб келинганлиги маълум бўлди. Мардикорларнинг уч-тўрт нафарини милиционерлар етакчилигида, тушунтириш хатини ёзишга мажбурлаб бошладилар. Мардикорларнинг қолган қисмини, милиция ходимлари коридор девори бўлаб, авайлаб саф торттириб бошладилар. Мен англадимки, иккаламизнинг устимиздан ҳукумат вакиллари нимадир уюштираяпти. Шунда мен коридорда турган 30 дан ошиқ мардикорлар гуруҳига мурожаат қилдим.\n– Мени танийсизлами? – дедим.\n– Таниймиз, – дедилар улар бир овоздан.\n– Жуда яхши, – дедим. – Мана булар, ҳукумат вакиллари. Сизлардан менга қарши кўсатмалар олмоқчи. Мен сизларга нима деб ва нимага тарғиб қилган бўлсам, шуларни тўғри ёзинглар. Шунда менга ҳам, сизларга ҳам яхши бўлади. Акс ҳолда, булар алдоқчи. Булардан ҳар нарсани кутса бўлади, – дедим.\n– Биласизми, булар сизнинг айбингиз билан бу ерда турибдилар, – деди “Бахти”\n– Буларни мен эмас, сиз олиб келгансиз, буларни тезда бозорига элтинг. Булар бугун ҳам оиласи учун пул ишласинлар, дедим.\nШу пайт, ички ишлар вазирлиги вакили, чидаб туролмади шекилли, мардикорларга қарата гап бошлади.\n– Биласизларми! Мустақиллигимиз арафасида, Муҳаммад Солиҳ деган шахс бор эди. У шу пайтларда ёшларнинг ва студентларнинг миясини айлантириб давлатимизга қарши тарғиботлар қилган. Студентлар билан кўп ёмон ишлар қилган. Ҳозир эса у чет давлатда юрибди. У, бугун ҳам мамлакатимиз шаънига мағзава сепаяпти. Чет элларнинг нопок кучлари билан тил бириктираяпти. Мамлакатимизга қарши ҳийла найранглар қилаяпти. У, мамлакатимизни, халқимизни кўра олмайдиган одамлардан. Ман бу шахс эса, Мухаммад Солиҳнинг пайтаваси.\n“Бахти” ҳам “бўш” келмади:\n– Мана бу киши, сизлар туғрингизда маълумот йиғиб, уларни чет элларга юбориб, пул ишлаяпти. Бунинг мақсади пул ишлаш. Бу кишидан узоқ юринглар, бу киши алдақчи. Аризаларингни олиб, ҳеч нарса қилмайди. Бу ишлар сизларни, ҳукуматни ёмон кўрстиш учун қилинаётган нарсадир. Мана сизлар берган аризалардан бири. Бу қоғоз, бу жанобнинг чўнтагида юрибди. Бу киши бу ариза билан ҳеч нарса қилаётгани йўқ.\n– Ўртоғлар, – дедим мен. – Бу Сюунов Эркиннинг менга берган аризаси. Булар бу қоғозни эрталаб қўлимдан тортиб олдилар. Унинг бу аризаси бўйича, Республика Прокротурасини, Олий Судни ишга солиб, иш берувчидан, ишлаган ҳақини ундириб берганмиз. Ишонмасанглар, эртага бозорда Суюнов Эркиндан бу тўғрида сўранглар.\n– Мамлакатдаги ишсизликнинг сабаби мамлакатдан ташқарида юрган Муҳаммад Солиҳ эмас, мамлакатни бошқаришни билмаётган расмий ҳукуматдир, демоқчи бўлаётганимда, “Бахти” коридор эшигини секин бекитиб қўйди. Кабинетда яна учаламиз қолдик. Суддан олдин қилинган бу фавқулодда митингнинг хосияти, ёмонликка эканини тушундим. Бу митингда негадир Абдулла Тожибой ўғлини таклиф қилмаган эдилар.\n– Мана энди нима бўлди? Энди оқибат ёмон бўлади, – деди “Бахти”\n– Бу мамлакатнинг сизга нимаси ёқмайди? Тинчлик бўлса, ўқувчиларга шароит қилинган бўлса, нафақахўрлар ўз вақтида нафақаларини олаятган бўлса, фукароларнинг тўй маракаларига ёрдам кўрсатилаётган бўлса, ҳатто солдатлар хизматларидан уйига қайтаётганда, уйланиш пулини олиб кетишаятган бўлса, бу ҳукуматнинг яхшилиги эмасми? – деди ИИВ вакили. Ҳукуматнинг, яна бир қанча бошқа, “афзалликларини” менга пеш қилиб ташлади. Менинг бу чўпчакларга муносабатим бошқачароқ эканини билди шекилли, мақтовни тўхтатди. “Бахти” ҳам мардикорлар ҳам соат 16-00 дан кейин атрофимизда кўринмади.\nМенга, туман ички ишлар бошқармаси состави, куни билан батамом бизларнинг “жиноятимиз” билан шуғулланаётгандай туюларди. Бизлар идорага эрталабки соат 10-30да келтирилган бўлсак, кечқурун соат 23 да, судга чақиртирилдик. Судгача биз ва милиция ходимлари тўда бўлиб ўтирдик. Милиция ходиларидан, кимдир егулик кўтариб келди. Қорнимиз ҳам очиққан экан, борига шкур қилиб, иштаҳа билан еб олдик.\nМилиция ходимлари билан, эркин мавзуда суҳбат борди. Суҳбаддан маълум бўлдики, улар ҳам мамлакатда кечаётган зулм сиёсатини тушунар экан. “Биз солдатмиз. Нимани буюрса, шуни бажарамиз. Бирор нарса дейишга ожизмиз”, деган гапни кўп гапирдилар. Биз Каримовнинг тахтдан тезда кетишини ҳам айтдик. Улар, бу маълумотимизни оғриқсиз ва жим қабул қилдилар.\nНиҳоят, кечки соат 23 да, судга чақиришди. Суд залига, бир тўда милиция ходимлари назорати остида етказишди. Суд бошланганидан 5 минут ўтар-ўтмас, биров суд залига кириб келди. Судяга, шивирлаб бир нима деди. Нафақат туман ИИБда иш боргани, юқори инстанцияларда ҳам иш боргани маълум бўлди.\nСудья 5 минут танаффус эълон қилгач, биз яна соат 23 яримда суд залига кириб келдик. Суд қисқа бўлди. Мендан ва Абдилло Тожибой ўғлидан нима содир бўлганини айтиб беришни сўради. Айтиб бердик. “Яна мардикорларнинг тушунтириш хатлари ҳам бор” деб бир хатни ўқиб берди. Хатнинг мазмуни: “Мен, бу икки шахс, мардикорларни касаб уюшмага аъзо булишни тарғиб қилган эдилар. Уюшмага аъзо бўлган фуқароларни милиция босимидан, иш берувчининг ҳақ бермаслик ҳолатларидан ва бошқа зулмлардан ҳимоя қилажакларини баён қилдилар. Мен аъзо бўлмадим. Имзо”\nБундай хатлардан, делода 25-30 та эди. Мен мардикорларнинг, биз тўғримизда ёмон ва ёлғон ёзмаганларига ишондим. Судья, суд қарорини эълон қилди. Суд қарорида Мен ва Абдилло Тожибой ўғли мамурий кодекснинг 194-, 195-моддаси билан, жорий минимал маошнинг уч барбари миқдорида, жаримага тортилганлигимиз ҳукм қилинган эди. Бу моддаларнинг мазмуни, фуқароларига, ҳокимият вакилларига бўйсунмаганлиги учун бериладиган жазо.\nСуд қарори биз ўйлагандек, ҳаддан ошган ва қаттиқ эмас эканидан, андак ҳайрон қолдик. Чунки маъмурий ҳуқуқбузарлик жазосини ўтаб ва йил давомида шу қоидани такрор бузган шахс, албатта янада каттароқ жазога маҳкум қилинади. Бизнинг тасодиф айнан шунинг ўзи эди.\nБунинг сабабларини мен режимнинг халқ вакилларини айблаб, ўзини ўзи оқлаш принципларидан излайман.\n– Яъни, бу дегани, юқори бошқарув звено эгалари, Каримов бошқарувнинг буйруқбозлик усулларига ишонмайдилар. Чунки, режим эгасининг, бошқарув усуллари, аллақачон ўз ресурсларини йўқотган. Яъни Каримов, ўзининг “холис” хизматчиларини бўлажак кучли ижтимоий (зилзила) ўзгариш оқибатларидан, жазоларидан қутқара олмайди. Шунинг учун, арбоблар, ёмондан узоқ юрган яхшироқ принципига амал қилаётганга ўхшайди. Чунки, мамлакатда, халқ кутаётган катта ўзгаришлар, албатта амалга ошажак. ИшоАллоҳ.\nНуриддин Жуманиёзов. ЭРК ДП аъзоси.\nМустақил Мардикорлар Ташкилоти (Касаба уюшма) рахбари. 12.03.13.


HRW: Ўзбекистонда инсон ҳуқуқлари аянчлилигича қолмоқда\n18 апрел 2021, Тошкент вақти: 19:07\n"Инсон ҳуқуқлари билан боғлиқ вазият аянчли эканлигини БМТ Тошкентга уқтириши лозим". Бош қароргоҳи Ню - Йўркда жойлашган халқаро Ҳюман Райтс Уотч ташкилоти ўзининг бу чақириғини 10 март куни эълон қилган баёноти сарлавҳасига чиқарди.\nТашкилот баёноти унинг расмий сайтида эълон қилинди.\n"11-12 март кунлари Фуқаролик ва сиёсий ҳуқуқлар тўғрисидаги халқаро пактнинг бажарилиши тўғрисидаги Ўзбекистоннинг навбатдаги ҳисоботи тингланиши бу мамлакатда инсон ҳуқуқлари ва эркинликлари билан боғлиқ вазият қабул қилиб бўлмас даражада эканлиги тўғрисида, вазиятни ўнглаш учун конкрет чоралар кўриш кераклиги тўғрисида Тошкентга уқтириш учун ҳар доим ҳам бўлавермайдиган имкониятдир", дейилади ҲРУ баёнотида.\nТашкилот фикрича, инсон ҳуқуқлари ҳимоячиларининг таъқиб қилиниши, маҳбусларнинг оммавий турда қийноқларга солиниши, диндорларнинг қувғин қилиниши Ўзбекистонга оид ўта оғир муаммолардир.\nҲРУ баёнотида мазкур ташкилотнинг Европа ва Марказий Осиё бўйича бўлими директори Холли Картнернинг мана бу гапи келтирилган: "Тошкент халқаро ҳамжамиятга иш режаларини ёки қонунларни кўрсатиб, танқидчилар оғзини ёпишга уринади, лекин вазият аянчли эканлигича қолавермоқда".\nЎзбекистон ҳисоботи БМТнинг Инсон ҳуқуқлари қўмитасида тингланади. ҲРУ қўмитага ўзининг 10 саҳифалик меморандумини тақдим этган, деб хабар қилинади ташкилот баёнотида.\nМеморандумда инсон ҳуқуқлари билан боғлиқ қатор долзарб муаммолар санаб ўтилган.\n"Бугунги кунда энг камида 14 киши фақат инсон ҳуқуқлари ҳимоячиси сифатидаги фаолияти учун панжара ортида ўтирибди", дейилади баёнотда.\nСиёсий мотивлар билан қамалган барча ҳуқуқ ҳимоячилари, журналистлар ва мухолифатчиларни зудлик билан ва ҳеч қандай шартсиз озод қилишни Ўзбекистон ҳукуматига тавсия қилишни БМТ қўмитасига ҲРУ ўз меморандумида таклиф қилган.\nҲРУ баёнотида, шунингдек, ташкилот 5 йилдан бери Тошкентни 2005 йилги Андижон воқеалари юзасидан мустақил текширув ўтказилишига розилик беришга чақириб келаётганини эслатиб ўтган.\nЎзбекистонда болалар пахта далаларида эксплуатация қилинаётгани ҳам таъкидланади, баёнотда. Баёнотда инсон ва хусусан вояга етмаганлар ҳуқуқларининг бундай кўринишдаги топталишига алоҳида эътибор қаратилган.\nҲРУ Ўзбекистоннинг халқаро ҳамкорларини, биринчи навбатда АҚШ ва Европа Иттифоқига аъзо давлатларни Тошкент билан инсон ҳуқуқлари соҳасидаги мулоқотни кучайтиришга чақирган.\nЎзбекистоннинг Фуқаролик ва сиёсий ҳуқуқлар тўғрисидаги халқаро пактнинг бажарилиши тўғрисидаги навбатдаги ҳисоботи БМТнинг Инсон ҳуқуқлари қўмитасида 11- 12 март кунлари 18 эксперт томонидан кўриб чиқилади.\nҲРУга кўра, ҳисобот кўриб чиқилгач, якуний хулосалар чиқарилади, тавсиялар берилади.


АҚШ доллари тарихи\nДоллар сўзи ўрта асрларда дастлаб 1519 йилда Германияда пайдо бўлган танга номи “Таллер”дан келиб чиққан. 1873 йилда таллер Германияда бутунлай муомаладан чиқиб кетди. Унинг ўрнига марка кириб келди. Бироқ унинг номи халқ орасида қолиб кетди. Шу пайтларларда Англия ва Испания колонияларида песо номи билан машҳур бўлган испан тангалари муомалада бўлган. Бу тангаларни кўп жойларда адашган ҳолда “dalar” деб аташар эди. Бизга машҳур бўлган доллар номи ҳам унинг дунёга машҳур белгиси доллар ҳам ўша пайтда пайдо бўлган. Узун инглизча ибора “piese of Eight”, яъни 1/8 (нимчорак) коғозда ўчирилган 8 га айланиб, охир-оқибат бизга таниш бўлган доллар белгиси пайдо бўлган.\n1879 йилда АҚШ ҳукумати давлатнинг расмий валютасини муомалага киритиш чоғида унга ҳеч иккиланмай ҳаммага маълум ва машҳур бўлган доллар номини танлашди. Ўша пайтда машҳур шахслардан бири “Янги Америка ўзининг янги пулига жуда эски ном танлади” - деган эди. 1792 йилда муомалада бўлган АҚШ пулининг таркибидаги соф олтин микдори 1,6033 гр ёки 24,057 гр соф кумушдан таркиб топган эди. 80 йиллардан сўнг, яъни 1876 йилда мазкур олтин тангалар давлатнинг расмий пул бирлиги сифатида тан олингандан сўнг унинг таркибидаги соф олтин микдори 1,50463 гр килиб белгиланди. Бу миқдор АҚШда яна 30 йил, 1929-33 йиллардаги жаҳон иқтисодий таназзулигача амалда бўлди. Шу алфозда қабул килинган “олтин захираси” ҳақидаги ҳужжатга биноан, тилло микдори 0,88867 гр.га, яъни 41 %га туширилди.\nШу пайтда Троя унциясининг нархи 35 доллар эди. II-жаҳон урушидан кейин АҚШ дунёдаги ҳукмронлигини мустаҳкамланиши билан долларнинг дунёдаги ўрни хам аста-секин билиниб борди. Маршал шартномасига асосан, вайрона ҳолга келган Европага АҚШ инвестицияси билан биргаликда долларнинг йирик оқими ҳам кириб кела бошлади. Уруш туфайли ачинарли аҳволга тушиб қолган Европада долларнинг кенг истеъмолга кириши қийин кечмади. Шу пайтда Европанинг марказий банкларида долларни исталган Европа давлати пул бирлигига ёки келишилган миқдордаги олтинга алмаштириб олиш мумкин эди. Бироқ ХХ асрнинг 60-йиллари ўрталарига келиб, долларнинг қадри тушиб кета бошлади. Инфляциянинг ўсиши ва АҚШ савдо балансидаги танқислик навбатдаги доллар девальвациясини келтириб чиқарди. 1971 йилнинг охирида олтиннинг бир унцияси 38 долларга чиқди. Долларнинг таркибидаги олтин микдори эса умуман тўхтатилди. 1973 йиллар яна 10 %га девальвация қилинди. 1974 йилнинг февралига келиб, олтиннинг бир унцияси дунёнинг йирик биржаларида 150 долларга кўтарилди. Ҳозирги кунда бу кўрсаткич 260 долларни ташкил этади. 100 йил мобайнида доллар 10 баробар арзонлашди. Аммо олтин стандартидан воз кечилган пайтда доллар ер юзининг кўпчилик аҳолисини ишончини қозонган эди. Кўплаб давлатларнинг норасмий пулларига айланиб қолди. Охирги йилларда эса Жанубий Америка давлатларининг кўпчилигида доллар асосий пул ўрнида қўлланилмоқда.\nАҚШдан бошқа яна 26 давлат пул бирлиги доллар номи билан юритилади. Замонавий “долларчи” давлатларнинг катта қисмини Британия империясидан мустақил бўлгандан сўнг қабул қилишган. 1857 йилда Канада Британия колониясидан доминьонига айланган вақтдан бошлаб, бу давлатнинг расмий пул бирлигига айланди. Шунинг учун ҳам ҳозирги пайтда замонавий Канада банкнотларида ҳам Британия қироличаси Елизавета II ни портрети акс этган. Охирги муомалага киритилган долларлардан бири - бу Сингапур долларидир. 1967 йилда кенг муомалага киритилган ушбу банкнотлар қушлар, кемалар, гуллар ва бошқа нарсалар билан безатилган. Бу пул дунё пуллари ичида ҳам энг чиройли бўлишига даъвогарлик қилади. Лекин замонавий АҚШ долларлари эса ҳамон ХХ аср бошидаги тасвирини узгартирганича йўқ. Олд қисми кулранг, орқаси яшил. Барча банкнотлар бир хил ўлчамда (157х67 мм). ХХ аср охирига келиб, пул қалбакилаштириш авжига чиққан пайтда долларнинг содда кўриниши давр талабига жавоб беролмай қолди. Яқин-яқингача пулни қалбакилаштириш жуда осон эди. 1996 йилда чиққан долларнинг янги нусхаси фирибгарлар учун жиддий синов бўлди.


05 март 2021, Тошкент вақти: 19:34\nSpaceX ширкати раҳбари Илон Маск.\nSpaceX ширкати раҳбари Илон Маск ичида экипажи билан Марс ва Ойга учадиган коинот кемасини тақдим қилди. Кемалар яқин ойларда дастлабки синовлардан ўтказилиши билдирилди.\nМаск мазкур кема кўп маротаба фойдаланилишга мўлжалланилганини таъкидлади. Синов пайтида кема 20 километр баландликка кўтарилади ва коинотда бир ёки икки ой парвоз қилади, сўнг ерга қайтади.\nИлон Маск 2025 йилда бу каби биринчи коинот кемаси экипажи билан Марсга йўл олиши мумкин, деб ҳисобламоқда. Кема 100 нафар йўловчи ва 150 тонна юк ташишга мўлжалланган.\nSpaceX ширкати шундан келиб чиққан ҳолда Марс ва Ойда шаҳарлар қуриш мумкин, деган ғояни илгари сурмоқда.\nАввалроқ мазкур кеманинг биринчи йўловчиси миллиардер Юсаку Маэдзава бўлиши хабар қилинган эди. У кемада коинот туристи сифатида Ойга учади.


Даврон Файзиев: МакГрегорга қойил қолиш керак, лекин Мэйвезер фаворит\n13 июль, 2017, 17:25 2978\nБошланди! Кеча биринчи матбуот анжумани ва биринчи рекорд. Жанг расман эълон қилингандан кейин биринчи марта юзма-юз учрашишди. Интернетда онлайн трансляция рекорди урилди. Яна бир неча пресс-конференция булиб ўтади. Улардан бири Лондондаги "Уэмбли" стадионида. Шунчаки тасаввур килинг, пресс-конференцияни томоша килиш учун интернетга сотувга чиқарилган билетлар икки дақиқада сотилди! Стадионга!\nБу фақат пресс-конфиренцияга. Жанг учун чиқарилган билетлар расмий нархи 90,000 долларгача. Чунки, бунақа воқеа спорт тарихида бўлмаган. Икки бир-бирига рақобатчи йуналиш - профессионал бокс ва ММАнинг мутлоқ биринчи рақамлари учрашишади. Иккаласи ўз йуналишида жанглар орқали қўлга киритилган маблағлар ва трансляциялар сотуви бўйича рекордчилар ҳисобланишади.\nКонор МакГрегорга қойил қолиш керак! У шер бўла туриб, акуланинг ҳудудига ўтиб курашади. Жанг тўлиқлигича бокс қоидалари бўйича ўтказилади. Расман Конор профессионал боксчи сифатида рингга чиқади. Шу сабабли, бокс олами бир овоздан Конорнинг рингдаги ҳаётини бир раунддан иборат деб таҳмин килмоқда. Менимча, шошмаслик керак. UFC октагони бу спортнинг энг оғир ҳудуди ҳисобланади. У ерда ростдан ҳам инсоннинг жисмоний имкониятлари йул қўядиган максимум даражадаги атлетлар курашади. У ердан соғ чикиб кетишнинг ўзи бир катта натижа. Ана уша ҳудуддан “Number one”, Қирол унвони билан келаётгани жангчини жиддий қабул қилмаслик бу катта хато.\nТўғри, Конор фаворит эмас, бунга қўшиламан. У “андердог” бўлиб келади. Мэйвезер фаворит, у “машина”. Флойд Мэйвезернинг фаолиятини таҳминан 15 йилдан бери кузатаман ва бирорта жангини ўтказиб юбормаганман. Шу вакт ичида у ютказиш уёқда турсин, ҳатто тиззасини ерга теккизмаган, бирор марта гандирайламаган. Энг зўрлар билан учрашган. Бунга у шубҳасиз ноёб талант ва оғир меҳнат билан эришган. Яна бир томони, у ҳимоя қироли ҳам ҳисобланади. Реакция ва тана ҳаракати билан рақиблар ҳужумини йўққа чиқаради. Рақиб зарбаларини кўтара олади ҳам.\nЛекин, ёши... Кеча конференцияда ўзи тан олди - "10 йил олдинги, 5 йил олдинги ва ҳатто 2 йил олдинги Флойдмасман, лекин Конорни нокаутга учратиш учун шунинг ўзи етади". Бу кечаги гапларнинг энг камтаронаси. Бир неча иқтибос келтираман.\nФЛОЙД: "У етти хонали сонга лойик жангчи (пул, сумма ичидаги ракамлар сони назарда тутилган), ҳўп майли, у саккиз хонали сонга арзийди. Лекин, у ўтган жангида атиги 3 миллион ишлади. Менинг машғулот лагеримнинг нархи бу. 21 йилдан бери ракиблар менга карши чикади ва “бузилиб кетади”. У Мистер "Tapout". (ММАда услуб ишлатилганда ютказганини тан оладиган)\nСумкамни олиб кел, мана 100,000,000 долларлик чек."\nКОНОР: "Бу солик идоралари учунми?"\nКОНОР: "Флойд кичик, танаси, оёклари, боши, хаммаси кичик. Уни узоғи 4-раундда нокаутга учратаман. Шунчаки эслаб колинг. У ҳамма ракиблари билан беркинмачоқ ўйнаган. Бокс коидалари бу ҳақиқий жангнинг ярми, йук, ҳатто чораги. Бу ҳақиқий жанг эмас. Ҳақиқий жанг ўтказсак биринчи раунддан уёғига ўта олмайди. У 20 йилдан бери хеч кимни тоза нокаутга учрата олмаган. У матубот анжуманига спорт формасида келибди, ҳозирда тузукрок костюм олишгаям пули йук..."\nШунақа гаплар бўлди. Айримларини ёздим. Айтганча, Конор ўша куни 50,000 долларга буюртма берилган костюмда келди. Майда чизиқли костюмга агар яхшилаб қаралса, хар бир чизиғига жуда майда ёзувлар билан туширилган ҳақоротловчи сўзлар бор эди. Буларни ҳаммаси Флойдга аталган эди. Провокациянинг энг юкори даражаси. Бу энди биринчи пресс-тур. Бошланиши. Биринчи трэш-бахсда Конор устунлик килди.\nЛекин, жанг бу трэш-токинг эмас. 26 август куни Лас Вегасда спорт тарихидаги энг катта вокеалардан бири бўлади. Унинг қизиқарли томони, натижа нима бўлишини умуман тасаввур этиб бўлмайди. Чунки бунақаси ҳали бўлмаган. Яқин йиллар ичида бўлмаса ҳам керак. Ярим миллиард доллар буджетга эга жанг. Мутлоқ рекорд ўрнатган Флойд Мэйвезер - Мэнни Пакиао жанги PPV кўрсаткичлариям ортда қолиб кетиши ҳозирданоқ аниқ бўлиб улгурди. Бунака супер-ивентларнинг бир жиҳати зўр. Хали жанггача анча вақт бўлса ҳам, мана шундай превью ва турлар оркали ана шу вакт давомида жанг кайфиятини ҳис қила оласиз. Ҳар бир янгилик, видео, хабарни катта қизиқиш билан кузатиб борасиз.\nШахсан мен бу жангда битта нарсани кутаман. Иккаласи ўз машғулот лагерида тўсатдан сирпаниб, йиқилиб тушмаслиги, вазн ташлашда мазаси қочиб қолмаслиги, спарингда қўли лат емаслиги ва шу 26 август кунига эсон омон етиб олиб, “гонг” чалиниб шу жанг бошланишини!


АЁЛИМДАН КУЙМАСИНА » Скачать музыку бесплатно новинки музыки 2016-2017\nМайли содда,ойдек гузал булмаса хам. Нозларидан баъзан кунглим тулмаса хам. Суйсам кулиб,озор берсам кузлари нам. Аёлимдан куймасина аёлимдан. Сочинг узун аклинг калта десамда жим. Ярим тунда ичиб сархуш кесамда жим. Пешонамга битилганим халол хакким. Аёлимдан куймасина аёлимдан. Хипча белли не санамлар алдадилар. Ёдга олсам,куксим куйиб багрим тилар. Кандай булсам шундагимча кадрим билар. Аёлимдан куймасина аёлимдан. Кечаманми турт боламни Онасида. Ишки изхор сузларин хар донасида. Усиз маъно борми умрим маъносида. Аёлимдан куймасина аёлимдан. Тилла зирак такмаса хам индамаган. Борга шукр,йуги булса кам демаган. Рузгорим деб узи учун гам емаган. Аёлимдан куймасина аёлимдан. Куча юрсам Бекдек ясаб кузатганим. Кул куксида ширин чойлар узатганим. Нима деса деяверсин дусту ганим. Аёлимдан куймасина аёлимдан. Fулом телба каламингни куй бир сафар. Тун хам огди,ха дегунча тонг хам отар. Ёрингни суй,куч,эркала бул дарбадар. Хамидангдан куймасина Хамидангдан. Майли содда,ойдек гузал булмаса хам. Сузларидан баъзан кунгил тулмаса хам. Суйсам кулиб,озор берсам киприги нам. Аёлимдан куймасина аёлимдан. FУЛОМЖОН НОРМАТ\nTeglar: Sevgi izhori sherlar Категория: Стихи Нашли ошибку?


Европа кемаларининг Британия сувларида балиқ овлаш имконияти ечилмаётган муаммолардан бири бўлиб келмоқда.\nБельгия ҳукумати 1666 йилда Англия қироли Карл II Брюгге шаҳрилик 50 балиқчига Британия сувларида тўсқинликсиз балиқ овлашга берган рухсатидан фойдаланиш ниятида. Бу ҳақда Бельгиянинг Берлиндаги элчиси Виллем ван де Вурде ЕИ мамлакатлари вакиллари учрашувида маълум қилди, деб ёзмоқда Guardian.\nХабар қилинишича, учрашув Brexit ўтиш даври якунига етганидан сўнг Европа балиқчи кемаларининг Буюк Британия сувларида ҳаракатланишига бағишланган. Дипломат агарда томонлар келишувга эришолмаса, 350 йил илгариги қонундан фойдаланиш билан таҳдид қилган.\nЎз даврида Карл II брюггелик балиқчиларнинг меҳмондўстлигига ана шу тарзда миннатдорлик билдирган. У отаси Карл I қатл қилинганидан сўнг Англиядан қочган ва бу шаҳарда 1656-1659 йилларда яшаган. 1660 йилда эса Англияга қайтган ва тахтга ўтирган.\nАйримлар ван де Вурденинг бу сўзлари ҳазил эканлигини таъкидламоқда, айримлар эса у жиддий гапирганини айтмоқда.\nЎз навбатида Фландрия (Бельгиянинг беш провинцияси) балиқчилик вазирлиги бу фикрнинг жиддийлигини тасдиқлади. Амалдорлар 1820 йилда ушбу имтиёзни британиялик юрист тасдиқлаганини эслатишган. Фландрия ҳукумати ҳужжат нусхасини ЕИнинг Буюк Британия билан келишувидаги бош музокарачи Мишел Барньега жўнатган, деб хабар берди Politico.\nЕвропа кемаларининг Британия сувларида балиқ тутиш имконияти ечилмаётган муаммолардан бири бўлиб келмоқда. Томонлар 2021 йил 1 январгача келгусидаги ҳамкорлик бўйича келишув тузиши лозим.


“Бунёдкор”да нима гап?\n23.01.2009 13:03 | Чемпионат\n21 январ куни тонгда “Бунёдкор” футбол клуби делегацияси Тошкент халқаро аэропортидан Бирлашган Араб Амирликларининг Дубай шаҳрига йўл олди.\nМавсумолди ўқув-йиғин машғулотларининг учинчи қисми амирликларда 21 январдан 2 февралга қадар давом эттирилади.\n“Бунёдкор” ФК делегацияси Дубайдаги “Jebel Ali Hotel” меҳмонхонасига жойлашдилар, дея хабар қилди клубнинг матбуот хизмати.\nБААга йўл олган таркибга эътибор қаратадиган бўлсак, ўтган мавсумда жамоанинг ўринбосарлар таркибида ўзларини кўрсатишган - Камрон Хусанов, Камолиддин Тожибоев, Бахшилло Тўраев, Дмитрий Кузин каби ёш футболчилар эътиборни тортиши мумкин. Ушбу ёшлар айни пайтда асосий таркибга жалб этилганлар.\n“Бунёдкор”нинг тўққиз нафар аъзоси - Мухиддин Худоёров, Анвар Ғофуров, Саҳоб Жўраев, Руслан Мелзитдинов, Шавкат Раимқулов, Тимур Кападзе, Жасур Ҳасанов, Сервер Жепаров ва Улуғбек Бақоевлар миллий терма жамоа билан бирга БААнинг Шаржа шаҳрида шуғилланмоқдалар.\nШу ўринда таъкидлаб ўтиш керакки, ўтган мавсумни Фарғонанинг “Нефтчи” клубида ўтказган Руслан Мелзитдинов ҳамда Муборакнинг “Машъал” клуби шарафини ҳимоя қилиб келган Анвар Ғофуров куни-кеча “Бунёдкор” клуби билан шартнома имзоладилар. <?xml:namespace prefix = o ns = "urn:schemas-microsoft-com:office:office" />\nЯнги мавсумда ҳам ўз олдига фақат юқори мақсадларни қўяётган “қалдирғочлар” ўз таркибларини икки нафар иқтидорли футболчир билан тўлдиришди. Миллий терма жамоамиз аъзолари саналмиш – Мелзитдинов ва Ғофуров бундан буён “Бунёдкор” либосида майдонга тушишади.\nҲам ҳимояда, ҳам ярим ҳимояда ўйнай оладиган Мелзитдинов “Бунёдкор” билан уч йиллик битимга имзо чеккан бўлса, ҳимоянинг ўнг қанотидаги ажойиб ўйинлари орқали мухлисларга таниш бўлган Анвар Ғофуров “қалдирғочлар” сафида энг камида икки йил ўйнайдиган бўлди.\nДарвоқе, ярим ҳимоячи Азиз Ҳайдаров айни пайтда Тошкентда жароҳатини тикламоқда. Ҳайдаров шу кунларда Дубайдаги йиғинга қўшилиши ҳам мумкин.\nШунингдек, жамоа раҳбарияти айрим футболчилар билан шартномани янгиламасликка ҳам қарор қилди. Жумладан, ҳимоячи Алексей Николаев ҳамда ярим ҳимоячи Вячеслав Пономарёв клуб билан тузган шартномалари якунланганликлари боис, “Бунёдкор”ни тарк этишмоқди.\nХабарингиз бор, Алексей Николаев ўтган мавсумнинг бошларида “қалдирғочлар” сафига Қозоғистоннинг “Актобе” клубидан келиб қўшилганди. Пономарёв бўлса 2007 йилги мавсумнинг иккинчи ярмида “Пахтакор”дан ўтганди.\nБундан ташқари, ўнг қанот ярим ҳимоя чизиғида ўзининг тезкор ва алдамчи ҳаракатлари билан мухлислар меҳрини қозонган Рашид Ғофуров бундан буён “Бунёдкор” футбол мактабида мураббий сифатида фаолиятини давом эттиради. Ўтган мавсум Ғофуров учун футболчиликдаги сўнггиси бўлди. Энди у ўзини мураббийликда синаб кўрмоқчи.\nЭсингизда бўлса, ўтган йили Сергей Лушан ва Олег Беляков каби футболда тажрибалари юқори бўлган ўйинчилар, футболчилик фаолиятини якунлашганидан сўнг, “Бунёдкор” ФК раҳбарияти уларга бефарқ қарамаган ҳолда, уларни клубнинг футбол мактабида мураббий сифатида олиб қолишганди.\nШу билан бирга янги мавсум олдидан “Бунёдкор”нинг айрим футболчилари ўз рақамларини ўзгартиришди. Жумладан Ривалдо, Кападзе, Ҳайдаров сингари футболчилар энди ўзларининг севимли рақамларида ўйнашади.\nХабарингиз бор, бразилиялик футбол юлдузи Ривалдо “Бунёдкор”га келгунга қадар тўп сурган клубларида асосан “10” рақамда ўйнаган эди. Бразилиялик футболчи “қалдирғочлар” сафига қўшилган пайтда эса унинг севимли рақами ОФКга берилган “заявка”да Улуғбек Бақоев номига кўрсатилганлиги боис, унга “10” рақамни олиб беришни сира ҳам иложи йўқ эди. Шу боисдан ҳам Ривалдо “Бунёдкор”да фаолиятини “6” рақамда бошлашга қарор қилганди. Мана орадан ҳеч қанча вақт ўтмасдан, янги мавсум олдидан Ривалдо яна ўзининг севимли рақамига эга бўлди. Энди у “Бунёдкор” сафида “10” рақамли футболкада ҳаракат қилади. Бунгача “10” рақамни эгаси бўлиб келган Бақоев эса Пономарёв кетгач бўшаб қолган “11” рақамда ўйнайдиган бўлди.\nЭсингизда бўлса, ўтган мавсум олдидан Тимур Кападзе ва Сервер Жепаровлар билан худди Ривалдоникига ўхшаш воқелик кузатилганди. Ушбу икки футболчи “Бунёдкор” аъзосига айланишганида, ОФК Чемпионлар лигасига “заявка” топшириш муддатининг сўнгги кунлари эди. Шу боисдан ҳам ОФКга берилган хужжатларда ушбу футболчиларга “29” ҳамда “30” рақамлар кўрсатилганди.\nОрадан бир йил ўтиб, Кападзе рақамини ўзгартирди. Энди у худди терма жамоадаги каби “18” рақам остида майдонга тушади. “30” рақам Сервер Жепаровга мавсум давомида жуда кўплаб муваффақиятлар келтиргани учун ҳам “Бунёдкор” сардори клубдаги рақамини ўзгартиргиси келмади. Ваҳоланки, Сервер ҳам терма жамоадаги каби “8” рақамни олиши мумкин эди. Чунки бу рақам эгаси бўлиб келган Рашид Ғофуров футболчилик фаолиятини якунлаб, мураббийликка ўтиб кетди.\nИлгари “Локомотив”да ўйнаганида ҳамда терма жамоамизда ҳамон “7” рақамда ўйнаб келадиган Азизбек Ҳайдаровнинг энди ҳам клубдаги, ҳам терма жамоадаги рақами бир хил бўлди. Энди у “Бунёдкор” сафида “7” рақамда ўйнайди.\nШунингдек, Яннис Мандзукас ҳам рақамини ўзгартирди. Бундан буён Яннис “8” рақам остида ҳаракат қилади.\nБААга йўл олган таркиб:\nДарвозабонлар – Павел Бугало, Мурод Зуҳуров.\nҲимоячилар – Хайрулла Каримов, Гочгули Гочгулиев, Бахтиёр Ашурматов, Александр Хвостунов, Луизао, Тимур Яфаров, Камрон Хусанов, Камолиддин Тожибоев.\nЯрим ҳимоячилар – Виктор Карпенко, Шавкат Саломов, Ривалдо, Анвар Раҳимов, Яннис Мандзукас, Бахшилло Тўраев.\nҲужумчилар – Анвар Солиев, Хосе-Луис Вильянуэва, Баҳодир Пардаев, Миразиз Жалолов, Дмитрий Кузин.


Россия-Қозоғистон чегарасида тўпланган 1850 нафар фуқаро қайтарилади\n13:14 31 Октябр 2020\n12:12 07.08.2020 (Янгиланган 19:54 07.08.2020) Ҳавола олиш\nҲозирда Республика махсус комиссияси томонидан Ўзбекистон фуқароларини тезроқ қайтариш учун Россиядан рейсларни кўпайтириш, қатновлар йўналиши ва турларини кенгайтириш масаласи кўриб чиқилмоқда\nТОШКЕНТ, 7 авг — Sputnik. Республика махсус комиссиясининг қарори билан, 4-5 август кунлари "Тошкент-Бузулук-Тошкент" ва "Тошкент-Кинел-Тошкент" йўналишларида Россия Федерациясининг Оренбург ва Самара вилоятларига Ўзбекистон фуқароларини қайтариш учун иккита поезд юборилди.\nЎзбекистонда карантин чекловлари босқичма-босқич бекор қилинади - Нарбаева\nЎзбекистоннинг Қозон шаҳридаги Бош консули ташкилий ва бошқа масалаларни ҳал қилиш учун ўзбекистонликлар тўпланган жойда бўлиб турибди.\nҚайтиб келганидан сўнг Ўзбекистон фуқаролари Республика махсус комиссияси томонидан белгиланган талабларга қатъий риоя қилган ҳолда карантинда бўлади.\nТИВ баёнотида айтилишича, коронавирус инфецияси тарқалаётган бир пайтда кўп сонли фуқароларининг бир жойда тўпланиши уларнинг COVID-19 билан касалланиш эҳтимолини кескин оширади.\nВатандошлардан Россия-Қозоғистон давлатлараро чегарасини кесиб ўтиш нуқталарига бормасликларини, ҳозирда бўлиб турган жойларида қолишларини ва барча карантин талабларига қатъий риоя қилишларини яна бир бор сўралган.\nҲозирда Республика махсус комиссияси томонидан Ўзбекистон фуқароларини тезроқ қайтариш учун Россиядан рейсларни кўпайтириш, қатновлар йўналиши ва турларини кенгайтириш масаласи кўриб чиқилмоқда.


Ўзбекистон инсонпарварлик ёрдами сифатида Тожикистонга 1000 тоннадан ортиқ ун юборди - Daryo\n20:50, 30.05.2020 26710\nЎзбекистон инсонпарварлик ёрдами сифатида Тожикистонга 1000 тоннадан ортиқ ун юборди\nЎзбекистон Тожикистонга навбатдаги инсонпарварлик ёрдамини юборди, деб хабар бермоқда Asia-Plus.\nҚайд этилишича, Шавкат Мирзиёев топшириғи билан коронавирусга қарши кураш доирасида умумий миқдори 19 вагон бўлган гуманитар ёрдам юклари Душанбега юборилди. Ушбу инсонпарварлик ёрдами тиббиёт воситалари ва озиқ-овқатлар, жумладан, 1 000 тоннадан ортиқ ундан иборат.\nЎзбекистон пандемия вақтида Тожикистонга энг кўп гуманитар ёрдам юборган давлат ҳисобланади. Ҳафта бошида қўшни республикага коронавирусга қарши курашда ёрдам учун 24 тонна тиббиёт воситалари юборилганди. Бундан аввал 9 апрель куни ҳам Ўзбекистондан Тожикистонга 18 вагон ун ва тиббиёт воситалари жўнатилган.\nШунингдек, 8 май куни ўзбекистонлик 8 нафар олий тоифали шифокорлар гуруҳи коронавирусга қарши курашда ёрдам бериш учун Тожикистонга борган, 22 май куни қайтиб келишганди. Улар билан бирга қўшни республикага 10 тонна тиббиёт воситалари, жумладан, 10 та сунъий нафас олиш ускунаси юборилган.\nБундан ташқари, Ўзбекистон 144 та тиббий контейнерларни қўшни мамлакатга ёрдам сифатида тақдим этган.\nТожикистонда 29 май ҳолатига кўра, касалланганлар сони 123 кишига кўпайиб, 3686 кишига, инфекциясидан тузалганларнинг умумий сони эса 1769 нафарга етган. Касаллик оқибатида 47 нафар бемор вафот этган.\n23:55, 08.07.2021 166990\n09:03, 05.07.2021 81649\n23:56, 29.07.2021 95908\n21:14 Бугун 2739\n20:57 Бугун 4571\n20:48 Бугун 4943\n20:35 Бугун 6917\n20:43, 29.07.2021 76638\n20:54, 29.07.2021 73186\n23:19, 29.07.2021 65506


“Аёллар жамоасида аёл мураббийлар ишлаши керак!” – Аёллар футболи афсонаси Карима Юлдашева билан суҳбат / CHAMPIONAT.asia\n21:51ЕЧЛ. "H" гуруҳидан ўрин олган учрашувларнинг бошланғич таркиблари маълум бўлди 0 21:24Феликс Бриx халқаро карьерасини якунлади 3 21:09"Порту" мухлислари "Атлетико"га қарши ўйинда испан шарҳловчиларига ҳужум қилишди 6 20:51"Тоттенхэм"да 8 нафар футболчи ва жамоа штабининг 5 нафар аъзоси коронавирус билан касалланган, Конте бунга муносабат билдирди 2 20:33Аллегри Чемпионлар лигасининг фаворитларини айтди 10 20:16Санкт-Петербургда бўлиб ўтадиган Чемпионлар лигаси финалига фақат Fan ID орқали кириш мумкин 1 19:46Пеле яна касалхонага ётқизилди 4 19:29Анчелотти Чемпионлар лигасидаги 100-ғалабасини қўлга киритди 9 19:02"Ал Садд" клуби Хави ўрнига бошқа Хавини тайинлади 12 18:33Беллингемнинг трансфери "Ливерпуль"га 105 миллион еврога тушиши мумкин 3 18:15Златко Далич Хорватия терма жамоаси билан шартномасини узайтирди 0 18:00Olamsport: Баҳодир Жалолов Дубайга жўнаб кетди, бокс бўйича Ўзбекистон чемпионати бошланди ва бошқа хабарлар 0 17:55Георгий Мелкадзе: "Спартак" Европа лигасида гуруҳдан чиқиши шарт" 0 17:27"Футбол ретро талқинда" (98-сон) 5 17:18"Насаф"нинг 4 футболчи билан шартномаси якунланмоқда 37\n“Аёллар жамоасида аёл мураббийлар ишлаши керак!” – Аёллар футболи афсонаси Карима Юлдашева билан суҳбат\n20 окт 15:31\nТеглар : Карима ЙўлдошеваАёллар футболи\nОхирги йилларда мамлакатимизда аёллар футболига бўлган муносабат ижобий томонга ўзгармоқда десак муболаға бўлмайди.\nЎзбекистонлик аёл футболчилар ҳақида гап борганида кўпинча дастлаб Карима Юлдашевани эслаймиз. Бугунги кунда “Навбаҳор-Woman” жамоасини бошқариб келаётган Карима Абдужабаровнанинг аёллар футболида кўрсатган натижалари таҳсинга лойиқдир. Наманганлик мураббий билан яқинда учрашиб суҳбатлашиб, футболга қай тарзда кириб келиши, аёллар футболидаги камчиликлар ва ПРО мураббийлик лицензияси учун ўтказилган ўқув-курсларида олган таассуротлари ҳақида сўрадик.\nАёллар футболига кириб келиш тарихи\n-Ёшлигимда спортнинг бир қатор турлари бўйича шуғулланганман. Мақтаняпти деманг-у, иқтидорим юқори бўлган. Ютқазишни сира истамасдим. Рақиб ким бўлишидан қатъий назар, доимо ғалаба қозониш истагида бўлганман. 1990 йили Наманган педагогика институтида ўқиб юрган пайтларимда, амалиёт ўташ учун Россияда Самара илоятининг Тольятти шаҳрида бўлганмиз. У ердаги кунларимнинг бирида тўсатдан россиялик қизларнинг футбол ўйнаётганини кўриб қолдим. Кейин менда ҳам уларга қўшилиб, тўп тепиш истаги пайдо бўлди. Россиялик тенгдошларимдан мени ҳам ўйинга қўшишларини илтимос қилганимда, бажонидил қабул қилишди. Ўйинимни кўришгач, қизлар мендан футбол жамоасига ўтишим истаги бор-йўқлигини сўрашди. Ўзим ҳақимда керакли маълумотларни бердим. Кейин улар мураббийига айтиб мени ўз жамоасига таклиф қилди. Шу тариқа футболдаги фаолиятим “Сим-Москва” жамоасидан бошланди. Россияда 4-5 йил ўйнадим. Сўнгра Ўзбекистонга қайтиб келганман.\nЎзбекистонда аёллар футболининг ташкил топиши\n-1995 йили Россия давлатидан Тошкентга ҳаво йўллари орқали етиб келишимдан хабар топган, марҳум Равшан Усмонхўжаев мени аеропортга чиқиб кутиб олганди. У киши аеропортда мен билан учрашиб, Ўзбекистонда ҳам аёллар футболи, хусусан жамоалар ташкил этилаётганини билдирди. Бу хабар мени жуда хурсан қилди. Сабаби Россияда футбол ўйнаб юрган пайтларим, нега бизнинг мамлакатда ҳам аёллар жамоаси йўқлиги мени чуқур ўйга олдириб келарди. Равшан ака менга аёллар футболига тамал-тоши қўйилишида амалий ёрдам беришим зарурлигини билдирганида, ҳеч иккиланмасдан у кишининг таклифига лаббай дея жавоб берганман. Дастлабки йили 4та аёллар жамоаси иштирокида чемпионат ўтказилган. Кейинчалик эса жойларда аёллар футболи ҳам оммалаша бошлаган ва жамоалар сони ҳам ўз-ўзидан кўпайиб борган.\n-Мустақилликка эришган пайтларимиз. Аниқроғи, 1995 йили мени “Андижанка” жамоасига таклиф қилишди. У ерда бир мавсум ўйнагач, фаолиятимни яна хорижда давом эттиришимга қарор қилдим. Озарбайжоннинг “Боку” жамоаси билан бир йиллик келишувга эришдик. Сўнгра яна юртимизга қайтганман. Ўзбекистондаги фаолиятим асосан “Андижанка” жамоасида ўтган. Жамоа раҳбари бўлган марҳум Мироман Дмитриевич Ким мени жамоага дастлаб футболчи сифатида таклиф қилган. Сўнгра у ерда ўйновчи мураббий бўлиб ишладим. Машғулотларни ўзим ўтказардим. Бу орқали ўзимни мураббийликка тайёрлаб борганман.\n“Навбаҳор-Woman”даги иши ҳақида\n-Ўзим Наманган вилоятида туғилганман. “Гулбаҳор” аёллар жамоаси ташкил этилишида бевосита бош-қош бўлгандим. 2001 йили Наманган вилояти ҳокимининг таклифига биноан вилоят аёллар жамоасига бош мураббий бўлганман. Ўша мавсумни ҳозиргача яхши эслайман. Биринчи бор чемпионликни қўлга киритгандик. Кейинчалик яна “Андижанка” жамоасида фаолият юритдим. Шу орада фарзандлик бўлгач, маълум муддат вақтинча футболдан четда бўлдим. 2013 йил яна ишга киришдим. Шундан буён “Навбаҳор-Woman” жамоасини бошқариб келмоқдаман. 2017 йили Биринчи лигада ғолиб бўлдик. Суперлигада ҳам имкон қадар юқори ўринлар учун курашишга харакат қиляпмиз. Клубимиз президенти, Наманган вилояти ҳокими Шавкат Шокиржонович холимиздан хабар олиб туради. Эътибори йўқ эмас. Шахсан ўзимни яқинда ташккурнома ва қимматбахо совғаси билан тақдирлади. Умид қиламанки, келгусида ҳам клубимиз президенти бизни унутиб қўймайди ва шароитларимизни янада яхшиланиши учун масъул шахсларга топшириқларини беради.\n“Аёллар футболида аёл мураббий ишлаши керак!”\n-Биласизми мен аёллар жамоасида бош мураббий аёллар бўлиши тарафдориман. Негаки, аёлни аёл яхшироқ тушунади деган гап бор. Бу – писохология демакдир. Қизлар ўйин кунлари хар хил холатда бўлади. Улар билан суҳбатлашиш жараёнида мураббий ва ўйинчи ўртасида парда бўлмаслиги керак. Бунинг ечими аёл мураббийи бўлишидир. Агарда аёл бош мураббийга эркак мураббий ёрдам берса қарши эмасман. Чунки эркак мураббийлар машғулот жараёнида ёрдам берса, қолган вақтларда бош мураббийнинг ўзи футболчилар билан дилдан суҳбатлашишга имкон туғилади.\nПРО лицензиясига бўлган ўқишлар хақида\n-Мураббийлар учун энг олийси бўлан ПРО лицензияси учун таҳсил оляпман. Якуний босқичига етиб келдик. Тошкентда эркак мураббийлар билан бирга малакамни оширдим. Бу мен учун жуда ҳам фойдали бўлди. Насиб қилса охирги босқичини ҳам ижобий якунлаб олсам, лицензияни қўлга киритаман. Мазкур ўқиш давомида биз билан бирга хорижлик мураббийлар ҳам таҳсил олди. Ўзаро фикр алмашдик. ПРО лицензиясига ўқиш яхшигина маблағни талаб этади. Менга ФИФА ушбу курсда ўқишим учун имтиёз берди. Бунда ЎФАнинг ёрдам катта бўлди. Сабаби ўзбекистонлик биринчи аёл футболчисиман. Эришган ютуқларимни инобатга олишгани учун ЎФА раҳбариятига ва умуман мени қўллаб-қувватлаган барча инсонларга миннатдорчилик билдираман.\nЎзбекистон аёллар терма жамоасини бошқариш нияти борлиги тўғрисида\n-Билсангиз керак, 2017-2018 йиллар давомида Ўзбекистон аёллар ўсмирлар терма жамоасини бошқардим. Иқтидорли қизларни саралаб олиб, курашчан жамоа сифатида шакллантирдим. 2017 йили Тожикистон давлатида ўтказган CAFA Кубогида бош совринни қўлга киритдик. Келаси йили эса Бишкекда ташкил этилган ёшлар ўртасидаги Осиё саралаш мусобақасида фахрли биринчи ўринни қўлга киритдик. Кейинчалик мусобақалар якунига етгач, мени бошқа терма жамоага таклиф этишмади. Лекин ниятим миллий терма жамоани бошқариш эканлигини яширмайман. Хабарингиз бор, аёллар терма жамоамиз Осиё чемпионатига йўлланмани қўлга кирита олмади. Бу билан мураббийларни танқид қилмоқчи эмасман. Агарда ЎФА раҳбарияти бошқарувни энди менга берадиган бўлса, ишонтириб айтаманки, кўзлаган мақсадимизга етамиз. Ўзбекистондаги аёл футболчиларнинг имкониятларини яхши биламан. Терма жамоага чақирув олишни кутиб ўтирган қизлар кўп. Уларга ўзларини кўрсатиш учун имконият бериб, озгина қўллаб-қувватласак янада кучлироқ терма жамоани шакллантирамиз. Айтиб ўтганимдек, нафақат клубларда балки терма жамоаларда ҳам аёл бош мураббий бўлиши керак. Шундагина ижобий натижалар ҳақида гапирсак бўлади.\nҲар жабҳада биринчи бўлиб келаётган мураббий\n-Аёллар футболида 35 йилдан бери фаолият кўрсатиб келяпман. Ортда қолган йиллар давомида эътиборга молик натижаларга эришдим деб, фахрланиб айта оламан. Негаки, ўзбекистонлик биринчи аёл футболчисиман. Биринчи аёл легионер футболчи. Биринчи аёл мураббий. Ўзбекистоннинг бир неча бор чемпиони. Яна бир неча бор мамлакат Кубоги соҳиби. ПРО мураббийлик лицензиясига ўқиган биринчи аёл мураббийси. Биласизми бу билан мен аёл мураббийларнинг келгусида нафақат В, А мураббийлик лицензиясига ўқиши учун балки ПРО учун ҳам ўқиши мумкинлиги бўйича намуна бўла олдим деб ўйлайман. Албатта, бундай натижаларга ўз мехнатим орқали эришганман. Футбол хаётимнинг бир қисмига айланиб қолган. Моддий тарафдан жуда зўр имкониятларга эга бўлмасамда, футболдан кетишни сира ўйламаганман. Ўзимни бошқа соҳада тасаввур ҳам қилиб кўрмадим.\nАёллар футбол ҳақида\n-Ўзбекистонда аёллар футболи ҳақида охирги вақтларда жуда кўп гапирилмоқда. Аммо жойларда барибир аёллар жамоаси эътибор паст даражада. Умумий қилиб айтганда, охирги даражалик бўлиб қолган. Кўп жамоаларда футболчиларнинг овқатланиши шароити ва витаминизацияси яхши эмас. 2-3та жамоани айтмаганда, қолганлари чемпионатда шунчаки иштирок этаётгандек гўё. ЎФА томонидан амалга оширилаётган ижобий ишларга ҳам кўз юмиб бўлмайди. Хусусан, бу йил илк бор қизлар ўртасида U-14, U-16 мусобақалари ташкил этилгани айни муддао бўлди. Бу орқали келажакка мустаҳкам пойдевор қўйилди десам янглишмаган бўламан. Чунки профессионал клуб мураббийлари учун тайёр селекция вазифасини ўтаб берди. Шунингдек турли ёш тоифасидаги терма жамоалар учун ҳам муносиб номзодлар айнан шу каби чемпионатлар орқали танлаб олинади. Ундан ташқари биринчи лига турнири ҳам ўтказилиб келинмоқда. Умид қиламанки, келгусида мамлакатимизда аёллар футболи янада ривожланади. Иқтидорли қизлар халқаро майдонларда юртимиз шарафини муносиб ҳимоя қилади.\nКарима Юлдашева – 55 ёшда!\nБугунги суҳбатдошимиз, Карима Юлдашева 1966 йил 28 ноябрь куни Наманган вилоятида туғилган. Ўзбекистон аёллар футболининг афсонаси бўлган Карима Абдужабаровнани юбилей – 55 ёши муносабати билан сайтимиз номидан чин дилдан самимий муборакбод этиб қоламиз!\n"8+3". Катанец — хато танлов (18-сон) 22\n20 окт 22:33:12\nАёллар футболи ўзи умуман керак эмас\nKerak, sog'lom turmush tarziga amal qilsa, buni yomon joyi yo'q.\n20 окт 22:30:00\n20 окт 20:04:48\nтугри,роддомда аёллар ишлаши керак\n20 окт 17:50:09\n100% to‘g‘ri gap ayyolar fudbo‘lida murabbiy ham ayol bo‘lishi kerak


Адвокатлар палатаси ва ТДЮУ ўртасида ҳамкорлик меморандуми имзоланди\n15:35 / 04.08.2017\nЖорий йилнинг 4 август куни Ўзбекистон Республикаси Адвокатлар палатаси ва Тошкент давлат юридик университет томонидан ҳамкорлик тўғрисидаги меморандум имзоланди.\nУшбу меморандумни асосий мақсадларидан бири - юридик кадрларни тайёрлаш соҳасидаги ҳамкорликни мустаҳкамлаш, назария ва амалиётнинг узвий боғлиқлигини таъминлаш ҳамда талабаларни амалиёт ўташи учун керакли билим ва кўникмаларини шакиллантириш, уларни келажакда мукаммал мутахассис бўлиб етишишлари учун пойдевор яратишдир.\nҲамкорлик меморандумини имзолашга бағишланган тадбирда Ўзбекистон Республикаси адвокатлар палатаси раиси Р.Аҳмедов ва адвокатлик тузилмалари адвокатлари, Ўзбекистон Республикаси Адлия вазири ўринбосари - Тошкент давлат юридик университет ректори Е.Каньязов, ТДЮУнинг проректорлари, кафедра мудирлари, профессор-ўқитувчилари ҳамда фаол талабалари иштирок этдилар.\nТадбир давомида Адвокатлар палатаси ва ТДЮУнинг ҳамкорлигини янги босқичга кўтарилгани ва ушбу босқич замонавий юридик кадрларни тайёрлашда муҳим омил бўлиб хизмат қилиши таъкидланди.\nЖадал амалга оширилаётган ислоҳотлар, суд-ҳуқуқ соҳасига қўйилаётган муҳим талаблар бўлажак юридик кадрлардан нафақат назарий билимларни билиш, балки бу билимларни амалиёт билан бевосита боғлаши, уларни қўллаши каби муҳим масалаларни қўймоқда.\nИмзоланган меморандум ҳам айнан шу муҳим масалаларни инобатга олган ҳолда ТДЮУ талабаларини адвокатура тизимларида самарали амалиёт ўташи; ишларни судда кўрилишида бевосита қатнашиши; хўжалик субъектларини фаолиятига кўмак бериш; тегишли ҳужжатлар лойиҳаларини тайёрлашда; музокаралар олиб бориши ва бошқа тадбирларда қатнашишини белгилаб қўйган.\nМеморандум нормаларига асосан ҳамкорликда семинарлар, конференциялар, давра суҳбатлари ва уста-дарслар ўтказилиши режалаштирилган.\nТДЮУ талабаларини қонунларни билиши, уларга шарҳ бериши, муаммоли вазиятларни ҳал этиши ва процессуал ҳужжатларни тузиш кўникмаларини шакллантиришга қаратилган Адвокатлар палатаси томонидан турли танловлар ўтказилиши ҳам кўзда тутилган.\nТДЮУ меморандум Адвокатлар палатаси


Дембеле Костанинг кўзига қўлини тиқиб олмоқчи бўлгани учун узоқ муддатга дисквалификация қилиниши мумкин\n15:08 / 04.05.2016\n«Тоттенҳэм» жамоаси ярим ҳимоячиси Мусса Дембеле спортга хос бўлмаган хатти-харакати туфайли 10 ўйиндан четлатилиши мумкин. Бу ҳақда The Sun хабар тарқатган.\nУшбу бельгиялик ярим ҳимоячи 2 май куни «Челси»га қарши кечган ва 2:2 ҳисобида якунланган учрашув охирида юз берган жанжал вақтида рақиб ҳужумчиси Диего Костанинг юзига чанг солган ва қўлини унинг кўзига тиқиб олишига бир бахя қолган. Ўйин ҳаками Марк Клаттенбург ва унинг ассистентлари ўша вақтда бу ҳолатни пайқашмаган, лекин бу жараён видеокамераларга муҳрланган.\nМанбанинг ёзишича, Англия футбол ассоциацияси бу вазиятни «Ливерпуль»нинг собиқ футболчиси Луис Суареснинг ўйин вақтида рақибни тишлашга ҳаракат қилгани воқеаси билан бир даражада кўриб чиқиши мумкин. Ўшанда, 2013 йили мерсисайдликлар футболчиси 10 учрашувдан дисквалификация қилиниш билан жазоланганди.\nЭслатиб ўтамиз, лондонликлар жамоалари ўртасида кечган бу баҳсдан кейин «Тоттенҳэм» чемпионлик пойгасидаги иштирокини тўхтатди ва «Лестер» муддатидан олдин чемпионликка эришди.\nКоста учун Испания грандлари талабгор\n11:22 / 17.01.2017\nКоста «Челси»да қолиши шартини маълум қилган\n16:08 / 15.01.2017\n«Челси» Коста ўрнига номзодлар топиб қўйди\n10:29 / 15.01.2017


ИнтерФУТБОЛ :: Кахи Махарадзе: «Ўзбекистонни ўз ватанимдек севаман»\nКахи Махарадзе: «Ўзбекистонни ўз ватанимдек севаман»\nЮртимизда бир неча йиллардан буён фаолият юритаётган грузиялик Кахи Махарадзени танимайдиган мухлис топилмаса керак. Ўз ишига виждонан ёндашадиган, керакли паллада масъулиятни зиммасига олишдан чўчимайдиган ярим ҳимоячи янги мавсумда «Сўғдиёна» шарафини ҳимоя қилади. Биз Жиззах клубининг Қаршига сафари олдидан легионер футболчини суҳбатга тортдик.\n- Кахи, кайфиятлар қандай?\n- Зўр. Мана, баҳорий ҳис-туйғулар кайфияти ҳукмрон. Бу вақтда 2-тур ўйинига қизғин ҳозирлик кўрмоқдамиз. Бизни Қарши сафари кутмоқда - мураккаб ва принципиал ўйин. Гарчи ҳозирги «Насаф» таркиби бир мунча ёшарган бўлса-да, бу хотиржамликка берилиш мумкинлигини англатмайди асло.\n- «Локомотив»дан кетганингиздан сўнг Қозоғистон чемпионатида тўп суришингиз мумкинлиги ҳақида хабарлар тарқалганди...\n- Ҳа, чиндан ҳам қишда бошқа чемпионатлардан таклифлар олдим. Аммо Қозоғистон клубларидан аниқ чорлов бўлгани йўқ. Қолаверса, у ерда ўйнашни хаёлимга ҳам келтирмадим. Чунки Ўзбекистон - она ватанимдек қадрли бўлиб қолган. Футболчи сифатида айнан шу ерда танилдим, Ўзбекистондаги фаолиятим орқали Грузия миллий жамоаси таркибига кирдим. Хуллас, Ўзбекистонга ҳурматим жуда баланд.\n- Айтингчи, «Сўғдиёна» сизни нимаси билан ўзига жалб қилди?\n- Жиззахда футболни яхши кўришади. Шунингдек, барча зарур шарт-шароитлар яратилган, жамоа кўплаб мухлисларга эга. Клубда савияли мураббий иш олиб бормоқда. Тўғри, таркибимиздаги аксарият йигитлар ҳали ёш, лекин замонавий футболда ҳеч нарсани олдиндан айтиб бўлмайди. Табиийки, ўзимиз истаган футболни намойиш этишга интиламиз. Бундан қандай натижа чиқишини эса вақт кўрсатади.\n- Маълумки, Сергей Лушан ёшлар билан ишлаш бўйича етук мураббийлардан бири саналади. Хўш, у жамоадаги сиз каби фахрий футболчилардан нималарни талаб қилмоқда?\n- Ҳаммаси оддий: биз қийин вазиятларда ўйинни ўзимизга олишимиз, ёшларга билганларимизни ўргатишимиз керак. Мураббий шунингдек, ҳимояда ҳам, ҳужумда ҳам бирдек аниқлик билан ҳаракатланишимизни хоҳлаяпти. Албатта, унинг айтганларини қўлдан келганича бажарамиз.\n- Ўзбекистондаги қайси клубда ўзингизни тўлиқ эркин ҳис қилгансиз?\n- Албатта, «Пахтакор»да. Бу клуб билан халқаро миқёсдаги ўйинларда, ички чемпионатда яхши ва ёмон кунларни бошдан ўтказдим. Баъзида голларим билан жамоага ёрдам бердим, билганларимни ёшларга ўргатишдан қочмадим. Асосийси, Ўзбекистон чемпиони бўлдим, мухлислар қалбидан жой олдим. Футболчи учун бундан ортиқ нима керак? «Локомотив»да эса дастлабки йилиёқ ОЧЛда чакки қатнашмадим, Ўзбекистон кубоги соҳибига айландим. Умуман, аввалги жамоалардаги фаолиятимдан кўнглим тўлди.\n- Чиндан ҳам, «Пахтакор» ва «Локомотив» билан кўплаб совринларга эга чиқдингиз. «Сўғдиёна»да ҳам бу анъанани давом эттира олармикинсиз?\n- Футболда келажакни башорат қилиш қийин. Лекин ким билади, балки шундай бўлиб чиқар? Ҳозирча аниғи шуки, энди Суперлигада ўткинчи ўйинлар бўлмайди. Биттагина кичик хато ҳам қимматга тушиши ҳеч гап эмас.\n- ОЧЛда иштирок этаётган икки клубимиз имкониятларини қандай баҳолайсиз?\n- Мен учун ҳар иккиси қадрли. «Локомотив» ва «Пахтакор»ни ОЧЛ «плей-офф» раундларида кўрсам, нур устига аъло нур. Менимча, бу имконсиз иш саналмайди.\n- «Сўғдиёна»да жисмоний тайёргарлик бўйича хорижлик мураббий иш бошлади. Аугусто Чирицада алоҳида ажралиб турадиган томонлари борми?\n- У ҳурматга лойиқ мутахассис - барча билан бир хил муносабатда. Меҳнаткашлиги машғулотларда яққол сезилиб турибди. Ўз ишининг устаси, тажрибали, Европа футболи ҳавосини кўрган мураббий. Хуллас, Аугустонинг жамоага катта наф бера олишига ишонаман.


Давлат ташкилотларининг имижи: халқ билан мулоқотни қандай йўлга қўйиш керак? — Minbar\nДавлат ташкилотларининг имижи: халқ билан мулоқотни қандай йўлга қўйиш керак?\n29 май 17:47 11 дақиқада ўқийсиз Мақолалар\n"Давлат ташкилотларининг ахборот сиёсати уларни ижобий намойиш этишга йўналтирилган бўлиши керак: амалдорлар фуқаролик жамиятига сифатли хизматни талаб қиладиган мижоз сифатида қарашлари керак. Жамият талабларини инкор этиш ёки уларга ноўрин муносабат билдириш фуқароларнинг ишончи сусайишига ва ижобий қиёфанинг буткул йўқолишига олиб келади". Ушбу фикрни CABAR.asia таҳлилий мактаби аъзоси, ўзбекистонлик коммуникациялар мутахассиси Лира Зайнилова ўз мақоласида келтириб ўтади.\nЎзбекистондаги олдинги ҳукуматнинг амалдорлари кўздан йироқда фаолият олиб бориб, тузилмалар ва идораларнинг ахборот сиёсатини ўзгартиришга уринмади;\nМирзиёев ҳокимиятга келганидан сўнг раҳбарларга оммавий ахборот воситаларига имкон қадар яқинроқ бўлиш, фуқаролик жамияти билан мулоқотни йўлга қўйиш вазифалари топширилди;\nўтган уч йил ичида мамлакатнинг сиёсий ҳаёти анча жонланди, ҳокимиятнинг юқори қатлами мулоқот учун анча очилди;\nсиёсий элита қарорлар қабул қилишда фаолроқ бўлиши, уларни ўз обрўларига зиён етказмасдан оммалаштириши, матбуот хизматларининг фаолиятини йўлга қўйиши ва ижтимоий муносабатлар стратегиясини тўғри шакллантириши керак.\n2019 йил январ ойида Ўзбекистон матбуот ва ахборот агентлиги (ЎзМАА) Ахборот ва оммавий коммуникациялар агентлигига айлантирилди, агентлик вазифалари мамлакатимиздаги амалга оширилаётган ислоҳотлар учун PRни қўллаб-қувватлашни ўз ичига олди. 4 феврал куни Комил Алламжонов агентликка директор этиб тайинланди. Айтиш жоизки, Алламжонов илгари президент матбуот котиби лавозимини эгаллаган, ўз вазифаларини анча яхши бажарган. Бироқ янги агентликнинг директори сифатида иш бошлаганда у вазирлик ва идораларнинг матбуот хизматлари фаолияти керакли даражада тақдим этилмагани ҳақида гапирди. Алламжонов давлат ташкилотлари ахборот сиёсатининг ривожланишига ижобий таъсир қила оладими? Қандай қийинчиликларга дуч келади?\nИслом Каримов даври: мансабдорларнинг ахборот изоляцияси\nИслом Каримов давридаги давлат бошқаруви "top-down approach" сифатида тавсифланган эди, яъни қарорларнинг ҳаммаси юқорининг ташаббуси билан қабул қилинар ва бюрократик иерархия орқали пастга етказилар эди. Бу шундан далолат берадики, давлат идоралари фақат ижрочи бўлган, қарорлар бўлимларда ёки аҳоли билан муҳокама қилинмаган, бу эса маълум қийинчиликларни келтириб чиқарди. Бундан ташқари, қабул қилинган қонун ва қарорларни фуқаролар ўртасида янада оммалаштириш учун ҳеч қандай чоралар кўрилмади, давлат ташкилотлари оммавий ахборот воситалари ва жамоатчилик билан алоқа қилиш зарурлигини англаб етмади. Бу, ўз навбатида, давлат институтларининг ўз тараққиёт стратегиясини ишлаб чиқиш ва имижини мустаҳкамлашга қизиқиши йўқолишига олиб келди.\nКаримов даврида ёзилмаган қонун сифатида яна бир ўзига хослик мавжуд эди: мансабдорлар оммавий ахборот воситаларида чиқишни хоҳламасди, чунки бу "тепа"да маъқулланмас эди. Улар журналистлар билан мулоқот қилишдан қочишди, интервю ва шарҳ беришдан қўрқишди. Бунинг ёрқин мисоли 2011 йилда Ўзбекистоннинг БМТдаги доимий вакили президентликка номзод Ҳерман Кейннинг "Убеки-беки-беки-беки-стан-стан" ҳақидаги сўзларига жавобан репортаж суратга олган журналистдан қочиб кетганидир.\nДеярли барча давлат идораларининг мажлисларига журналистлар қўйилмади. Аҳоли ҳукуматни танимаган ва қизиқмаган, чунки одамлар учун вазирлар ва айниқса қуйи даражадаги мансабдорлар бир хил масса бўлиб кўринган.\nЎзбек халқи Россия бош вазири ёки ташқи ишлар вазирини осонгина танир эди, бироқ ўз ҳукумати вакилларининг номларини билмасди.\nҲатто депутатларнинг сайловолди кампанияларида ҳам замонавий алоқа воситаларидан фойдаланилмади. Сайловчилар номзодларнинг дастурлари билан сайлов участкаларида уларнинг фотосурати ва таклифлари акс этган плакатлар орқали танишдилар.\nУмуман олганда, кўздан панада бўлган давлат амалдорлари тузилмалар ва идораларнинг ахборот сиёсатини ўзгартиришга уринмадилар, аксинча, ўзларига қулай бўлгани учун статус-квони сақлаб қолишди.\nМирзиёев келиши: халқ билан мулоқот бошлашга уриниш\nМирзиёев давлат раҳбари бўлганидан кейин давлат идораларининг ахборот сиёсатини қайта кўриб чиқиш бошланди. Сиёсий элита ва фуқаролик жамияти ўртасидаги фарқни камайтириш учун қадамлар қўйилди. Шу мақсадда раҳбарларга оммавий ахборот воситалари билан яқин алоқа қилиш, аҳоли ва фуқаролик жамияти билан мулоқот қилиш топширилди.\nУшбу сиёсатни амалга ошириш жараёнида 2017 йил Халқ билан мулоқот ва инсон манфаатлари йили деб эълон қилинди. Йил дастурига ҳукумат тузилмаларини ислоҳ қилиш ва аҳоли билан давлат органлари алоқаларини такомиллаштириш вазифаси киритилди. Халқ билан тўғридан-тўғри мулоқот қилиш учун президент ва барча ижро этувчи органларнинг виртуал қабулхоналари очилди.\nХалқаро матбуот клубининг ташкил этилиши мансабдорлар, журналистлар ва жамоатчилик ўртасидаги мулоқот учун доимий платформа вазифасини бажарувчи механизмга айланди. Таъкидлаш жоизки, ХМК мажлисларига нафақат миллий мутахассислар, балки хорижий дипломатик миссиялар ва халқаро экспертлар ҳам таклиф қилинмоқда. Бу учрашувлар сиёсий тизимнинг очиқлик ва ошкоралик даражасини ошириш бўйича яхши мисол бўла олади.\nДавлат тузилмалари қиёфасини шакллантиришдаги янги ёндашувга сиёсий элита ва фуқаролик жамияти ўртасида аввал мавжуд бўлмаган кўприкни қуришга уриниш сифатида қараш мумкин.\nХалқ билан мулоқот мансабдорларга бўлган ишончни ошириш ва жамоатчиликнинг норозилигини бартараф этиш учун зарурдир.\nШунингдек, бу мулоқот мансабдорларга фуқаролик жамиятини мамлакатнинг сиёсий ҳаётига жалб этиш имконини беради, шу билан халқнинг қарор қабул қилишдаги фаоллиги оширилади. Бундан ташқари, раҳбарият мамлакатда ҳокимият алмашганидан кейин жаҳон ҳамжамияти билдирган ишончни оқлаши зарурлигини тушунади. Ўзбекистонга жиддий сармоядорлар келиши ёки келмаслиги ҳам шунга боғлиқ.\nМирзиёев киритган механизмлар самара берди. Биринчидан, сиёсий жонланиш бошланди. Аҳоли раҳбарларни таний бошлади, уларнинг ҳаётига қизиқиш билдирди. Раҳбарлар ҳам панадан чиқиб, изоҳ ва интервюлар бериб, одамларга қабул қилинган қарорларнинг моҳиятини тушунтира бошладилар. Ўртадаги алоқа кучайгани туфайли жамият қарорлар қабул қилиш жараёнига таъсир ўтказа бошлади. Масалан, экспорт баҳосини назорат қилиш тўғрисидаги қонун лойиҳасига экспертлар ва тадбиркорлар қарши чиқиши натижасида ҳужжат кун тартибидан олиб ташланди.\nБундан ташқари, давлат хизматчилари юмшоқ кучдан ("soft-power") фойдаланишни бошладилар. Бунинг ёрқин намунаси сифатида Наврўз байрамини нишонлаш маросимида Тошкент шаҳар ҳокимияти ўтказган, илгариги зерикарли ва стандарт концертлардан ажралиб турадиган бир қатор тадбирларни келтириш мумкин. Бундан ташқари, ҳукумат вакиллари ижтимоий тармоқларда фаоллашди. Энг охирги мисоллардан бири яқинда ўтказилган "book challenge" лойиҳасидир, унда юқори мансабдаги шахслар мактабларга китоблар бериб, ўз ҳаётига энг кўп таъсир кўрсатган асарлар рўйхатини тақдим этдилар.\nАгентликлар янги, қарорлар эса эски\nШу билан бирга, ушбу йўналишда ислоҳотларни амалга оширишда муайян қийинчиликларга дуч келинмоқда.\nБиринчидан, давлат ташкилотларининг ташаббус кўрсатиш даражаси пастлигича қолмоқда. Юқорида айтилган "book challenge" ҳам Шавкат Мирзиёевнинг аҳоли ўртасида китобхонлик маданиятини яхшилаш бўйича топшириғидан сўнг ўтказилди. Давлат тузилмалари яна президент ташаббусининг ижрочисига айланишди, бу қарор қабул қилишда “top-down approach” ёндашуви сақланиб қолганини кўрсатади.\nФуқароларнинг сиёсий элитага яқинлашувининг соддалаштирилган механизми ўрнига навбатдаги бюрократик тизим пайдо бўлди.\nИккинчидан, виртуал қабулхона ишидаги дастлабки кўтаринкиликдан сўнг уларнинг самарадорлиги аста-секин пасайди, чунки аҳолининг аксарияти шахсий сўровлар (масалан, "уй сотиб олишга, уйланишга ёрдам беринг" каби) билан мурожаат қила бошлади. Бундан ташқари, виртуал қабулхона ташкил қилиш урф бўлиб, улар керак бўлмаган жойда ҳам ташкил этилди. Шундай қилиб, фуқароларнинг сиёсий элитага яқинлашувининг соддалаштирилган механизми ўрнига навбатдаги бюрократик тизим пайдо бўлди (онлайн бўлса ҳам). Бундан ташқари, бирон муассаса устидан берилган шикоятлар худди шу ташкилотнинг виртуал қабулхонасига юборилди. Бундай ёпиқ доира бу механизмнинг самарадорлиги кескин пасайишига олиб келди.\nУчинчидан, аҳоли билан мулоқот қилишга ўрганмаган мансабдорлар уларнинг жамиятдаги хатти-ҳаракатлари натижалари ҳақида кам қайғурадилар. Ҳамма ижтимоий тармоқларда тарқалган Шерзод Қудратхўжаев билан боғлиқ видеони яхши эслайди, унда Қудратхўжаев рус тилида сўзлашувчи аёлдан ўзбек тилида гапиришни талаб қилган эди. Яна бир мисол – Тошкент ҳокими Жаҳонгир Ортиқхўжаев билан юз берган воқеа, у аёлнинг пастки қаватдан квартира ажратиш ҳақидаги илтимоси юзасидан ноўрин ҳазил қилган эди. Кейинчалик аёл Ортиқхўжаевнинг ва унинг атрофидагиларнинг қўпол муносабати ҳақида шикоят қилган (видеода ҳокимнинг сигарет чекиб тургани кўрсатилган). Раҳбарларнинг салбий қиёфаси улар фаолият кўрсатадиган барча тузилмаларнинг обрўсига таъсир қилади.\nТўртинчидан, аҳолининг давлат идоралари билан мулоқот қилиши ва тақдим этилаётган хизматларнинг сифатига талабнинг ортиши юқори доираларда ўзгаришлар бошланишидан келиб чиқди. Эҳтимол, Мирзиёев Каримовнинг бошқарув услубини бутунлай қабул қилганида жамоат пассив бўлар эди. Кўриб турганимиздек, юқоридан келадиган импулс ҳисобидан ҳар қандай чора-тадбирлар қабул қилинадиган тизим нафақат мансабдорларга, балки ҳукумат ва халқ ўртасидаги муносабатларга ҳам хосдир.\nШунинг учун давлат хизматлари истеъмолчиларининг ташаббуссизлиги катта муаммолигича қолмоқда, чунки сиёсий институтлар ҳали ҳам одамлар томонидан фақат расмиятчилик сифатида қабул қилинади.\nШундай қилиб, сўнгги уч йил ичида мамлакатнинг сиёсий ҳаёти сезиларли даражада жонланди, ҳокимиятнинг олий қатлами мулоқотга янада очиқ бўлди, замонавий алоқа каналларидан фойдаланишни бошлади. Шу билан бирга, одамлар билан мулоқот яхши бўлиши учун сиёсий элита қарорлар қабул қилишда фаолроқ бўлиши, фикрларини ўз обрўларига зиён етказмасдан оммалаштириши, матбуот хизматларининг ишини ва пиар-стратегиясини тўғри ташкил этишлари керак.\nМулоқотни қандай ташкил этиш зарур?\nКадрлар сиёсатига алоқадор бир қатор муаммолар ҳал қилинмаса, сиёсий элита ва фуқаролик жамияти ўртасида мулоқот ўрнатишга, шунингдек, давлат институтларининг обрўсини мустаҳкамлашга ҳаракат қилиш самара бермайди. Сиёсий тизимни ислоҳ қилиш унинг ёпиқ доираси бузилмагунча амалга ошмайди. Дарҳақиқат, деярли барча давлат идораларида бошқарув эскича фикрловчи сиёсатчиларнинг қўлида қолмоқда ва кадрлар алмашинуви эса мансабдорларнинг бир лавозимдан иккинчисига ўтиши орқали юз бермоқда.\nДавлат муассасаларининг обрўсини ошириш бўйича кўрилаётган чора-тадбирларнинг самарадорлиги пастлигича қолмоқда, чунки тизимга четдан вазиятга бошқача баҳо берадиган ва муаммоларни ҳал қилишнинг янги йўлларини таклиф қиладиган кадрлар келаётгани йўқ. Бундан ташқари, давлат идоралари аҳоли билан тушунарсиз тилда мулоқот қилиб, мураккаб ва баландпарвоз сўзларни ишлатиб, ўзлари ва оддий одамлар ўртасида тўсиқ пайдо қилиб, уларнинг ишончини йўқотадилар.\nДавлат органларининг матбуот хизмати фуқаролик жамияти билан мулоқотнинг янги шароитига мослашмаган, ҳозир аҳолининг тақдим этилаётган ахборот мазмуни ва сифатига бўлган талабчанлиги анча ошган. PR стратегиясини аниқ тушунишнинг етишмаслиги сабабли матбуот хизматлари бир қолипда, эскича ишлайди, шунинг учун идораларнинг бошлиқлари ва ходимлари оммавий ахборот воситалари билан ёки оддий одамлар билан мулоқот қилишга тайёр эмаслар, бу эса турли тушунмовчиликларга олиб келади.\nДавлат ташкилотлари қиёфасини янгилашга қаратилган ислоҳотларнинг муваффақияти у ерда қандай кадрлар ишлашига боғлиқ\nАвлодлар алмашуви фуқаролик жамияти билан алоқа ўрнатиш усулларига ижобий таъсир кўрсатади, бироқ айни пайтда янги ходимлар бошқарув тизимига мослашиш ўрнига уни янгилаши керак.\nБугунги кунда давлат идоралари халқ билан мулоқот ўрнатишига ёрдам берадиган бир қатор тадбирларни ажратиб кўрсатиш мумкин.\nБиринчидан, тузилмаларга ёш кадрларни жалб этиш давлат органларининг очиқлигини оширишга ёрдам беради, чунки улар амалга оширилаётган ислоҳотларнинг моҳиятини яхши тушунадилар. Ёш мутахассислар ташаббус кўрсатишдан қўрқмайди ва ўз таклифларини замон талабига мослаштира олишади.\nИккинчидан, давлат муассасалари ўз ифодалаш усулларини (tone of voice) шакллантиришлари зарур, матбуот хизматлари ҳар қандай медиа платформадан фойдаланишни ўрганишлари керак. Ўз имижини тарғиб қилишнинг замонавий усулларидан фойдаланиш нафақат ташкилотни танитади (visibility), балки жамиятнинг муносабатини ҳам кузатиб бориш имконини беради.\nУчинчидан, мавжуд алоқа каналларидан фойдаланган ҳолда, қайта алоқа ҳақида унутмаслик керак. Бугунги кунда фуқаролик жамияти давлат идораларидан амалга оширилган ҳаракатлар тўғрисида тушунтириш ва изоҳларни кутмоқда. Жамоатчиликнинг изоҳларига жавоб бериш давлат идораларининг мулоқотга очиқлигини кўрсатади, бу эса ижобий имиж яратиш учун муҳимдир.\nТўртинчидан, ҳар бир давлат идораси ўз PR стратегиясини белгилаб олиши шарт. Шу билан бирга, матбуот хизмати ўз фаолиятига сиёсий консултация концепсиясини киритиши керак, бу нафақат ходимлар учун, балки идора раҳбарлари учун ҳам тавсияларни ўз ичига олади. Бу идораларга танланган стратегия бўйича ривожланишга ёрдам беради.\nДавлат ташкилотларининг ахборот сиёсати уларни ижобий намойиш этишга йўналтирилган бўлиши керак: амалдорлар фуқаролик жамиятига сифатли хизматни талаб қиладиган мижоз сифатида қарашлари керак. Жамият талабларини инкор этиш ёки уларга ноўрин муносабат билдириш фуқароларнинг ишончи сусайишига ва ижобий қиёфанинг буткул йўқолишига олиб келади.\nхалқ билан мулоқот давлат ташкилотлари имиж


«Спартак»даги ўзбек футболчиси мухлислар танқидидан сўнг Instagram’даги расмини ўчириб ташлади\n21.11.2020 | 19:58\nРоссиянинг «Спартак» жамоаси футболчиси, ўзбекистонлик 19 ёшли Остон Ўрунов ўзининг Instagram саҳифасига жойлаштирган расми учун обуначилари томонидан танқид қилинди. Бу ҳақда «Repost» хабар берди.\nФото: «yandex images»\nТаъкидланишича, Москванинг «Спартак» жамоаси ярим ҳимоячиси бўлган ўзбекистонлик Остон Ўрунов Instagram’га «Gucci», «Louis Vuitton» ва бошқа компанияларнинг қимматбаҳо брендлари қуршовида тушган суратини жойлаштирган. Жамоа мухлислари янги харид қилинган футболчига сотиб олган қимматбаҳо кийимларни эмас, балки футболдаги муваффақиятларини намойиш этиш кераклигини айтган.\n«Сен камтарроқ бўлишинг керак. Олдин гол уришни бошла. Ҳеч бўлмаганда ҳаммасини бошидан бошлаб олиш учун ўйна. Энди футбол майдонидаги барча совуққонликни намойиш эт», — деб ёзади унинг Instagram’даги мухлислари.\nҚайд этилишича, Ўруновга мухлислар томонидан қилинган танқиддан сўнг у жамоадошлари маслаҳати билан Instagram’даги постини олиб ташлади. У мухлислардан бундай муносабатни кутмаганини айтган.\nМаълумот ўрнида, у Ўзбекистон миллий терма жамоасининг ярим ҳимоячиси ҳисобланади. У даставвал футболчилик фаолиятини «Навоий» ва «Пахтакор» ёшлар жамоаларида бошлаган. Кейинчалик Наманганнинг «Навбаҳор», Тошкентнинг «Локомотив» жамоаларида ўйнаган. Россиянинг «Уфа» клуби уни 2020 йилнинг февраль ойида харид қилган. Трансфер суммаси эса 200 минг еврога тенг. Шунингдек, у 2020 йилнинг 5 августида Москванинг «Спартак» клубига ўтган. Футболчининг трансфер суммаси 1,5 миллион еврони ташкил қилган.\nАввалроқ россиялик спорт шарҳловчиси «Спартак»даги ўзбек футболчисининг ўйин услубини танқид қилгани ҳақида хабар берилганди.\nМавзуга доир: «Бош вазир кубоги-2020» футбол мусобақаларида Олий суд жамоаси биринчи ўринни олди


Унутилмас учрашув – Сурхон тонги\nБош саҳифа / Таълим / Унутилмас учрашув\nНоябр 21, 2019\tТаълим Изоҳ қолдириш 520 Кўрилди\nАнъанага айланиб келаётган “Устоз ва шогирдлар учрашуви” бу йил ҳар қачонгидан ҳам ўзгача руҳда ўтди.\nМактабни тамомлаганига 10 йил бўлган собиқ ўқувчилар ўзлари ўқиган Қизириқ тумани Бандиҳон қўрғонидаги 51-мактабга соғинч ила ташриф буюришди. Улар учун ташкил этилган учрашувда мактабнинг фаол ўқувчилари Ватан, мактаб, устоз ҳақидаги шеърлари билан йиғилганларни хушнуд этишди.\nМеҳмонлар устозлари билан мактабда ўқиган даврларни, ёшликдаги шўхликларни ёдга олишди.\nСобиқ битирувчилар Президентимизнинг муҳим бешта ташаббусига лаббай деб жавоб берган ҳолда қуруқ қўл билан келмадилар. Улар мактабга 100 дан ортиқ бадиий ва илмий китобларни совға қилдилар.\n— Китоб – энг яхши совға, битмас-туганмас бойликдир, — дейди мактаб директори Ўктам Авазов. — Бу китоблар нафақат ҳозир ўқиётган ўқувчиларимиз учун, балки сизларнинг фарзандларингиз учун ҳам катта совға бўлди.\n— Туҳфа этилган китоблар мен учун ҳам кутилмаган совға бўлди, — дейди “Обод турмуш” маҳалласининг 80 ёшли онахони Қурбонхол Хуррамова. — Чунки мактаб кутубхонасидаги барча китобларни келинларим ва невараларим билан биргаликда аллақачон ўқиб бўлган эдик.\nҚизириқ туманидаги 51-мактаб ўқитувчиси\nОлдинги Янги марказ\nКейинги МАРКАЗИЙ САЙЛОВ КОМИССИЯСИНИНГ ҚАРОРИ\nМарт 9, 2018\t3,305


Исроилда самолётга қурол ва наркотик олиб чиқмоқчи бўлган ўзбекистонлик аёл қўлга олинди\n16 май 2021, Тошкент вақти: 04:18\nҚўлга олинганлар “Ўзбекистон ҳаво йўллари”нинг Тошкентга учиб кетаётган самолётига қурол ва наркотик олиб чиқмоқчи бўлган.\nИсроилда самолётга наркотик ва ўқдори олиб ўтишга уринган ўзбекистонлик аёл қўлга олинди. Тел Авивнинг Бен Гурион халқаро аэропортида Ўзбекистон фуқароси билан исроиллик бир эркак ҳам ҳибсга олингани айтилмоқда.\nJerusalem Post газетасининг хабар қилишича, дастлаб аэропорт хавфсизлик ходимлари ўйинчоқ ичига яширилган наркотик ва ўқдорини, қўл юкида “Ўзбекистон ҳаво йўллари”нинг Тошкентга учиб кетаётган самолётига олиб чиқишига уринган эркак ҳибсга олинган.\nҚўғирчоқ ичида наркотик ва ўқдори топилгач, 36 ёшли Исроил фуқароси қочишга уринган, лекин тез орада полиция томонидан ушланган. Қўлга тушгач у, ўйинчоқни бир аёл юки кўпайиб кетгани баҳонаси билан самолётга олиб чиқиб беришни илтимос қилгани ҳақида гапириб берган.\nШундан кейин барча йўловчиларнинг юклари қайта текширилган ва Ўзбекистон фуқароси бўлган аёлнинг юкида ичига наркотик ва қурол яширилган қўғирчоқ ва бошқа ўйинчоқлар аниқланган. Қўлга олинган исроллик бу аёлни таниб, полицияга кўрсатма берган. Қўлга олинган Ўзбекистон фуқаросининг шахси очиқлангани йўқ. Унга ва исроиллик эркакка нисбатан қурол ва наркотиклар контрабандасига доир айбловлар бўйича жиноят очилиши айтилмоқда.\nВоқеадан кейин Бен Гурион халқаро аэропортида хавфсизлик чорлари кучайтирилди.


Ўзбекистонлик аёл жомадон ичида Туркияга кирмоқчи бўлди (видео)\nЎзбекистонлик аёл жомадон ичида Туркияга кирмоқчи...\n02.09.2018 22:49 1 143\nГрузия-Туркия чегарасидаги «Сарпи» ўтиш пунктида 27 ёшли аёл жомадон ичида Туркияга ҳудудига кирмоқчи бўлганида қўлга тушди.\nХабар қилинишича, Туркия чегарачилари 24 ёшли Грузия фуқароси олиб ўтаётган катта қора жомадонга эътибор қаратишган. Чегарачилар ундан жомадонни очишни сўрашган ва унинг ичидан 27 ёшли ўзбекистонлик аёл чиқиб келган. Аёлга Туркия ҳудудига кириш ман қилингани сабабли у мамлакатга ноқонуний йўл билан кирмоқчи бўлган.\nҚонунбузарлар қўлга олинган, уларга нисбатан жиноий иш қўзғатилган, деб хабар бермоқда «Vesti.ru».\nчегара Туркия аёл


ИнтерФУТБОЛ :: ЖЧ-2018 саралаш фактлари ёхуд Игорь Сергеев энг кўп ўйнаганлардан бири\nЖЧ-2018 саралаш фактлари ёхуд Игорь Сергеев энг кўп ўйнаганлардан бири\nАввалги ҳафта япониялик Юя Осако, австралиялик Томас Рогич ва Томи Журич ўз терма жамоалари либосида 6-голларини нишонлашди. Қатар терма жамоаси футболчиларига алоҳида тасанно!\nУлар нақ 33 йил оралиғида Жанубий Корея миллий жамоаси устидан илк бора ғалаба қозониш баробарида Ўзбекистон футболига Россия мундиалига бориш умидини қайтариб беришди. Ҳа-я, ҳамюртимиз Равшан Эрматов Австралия ва Саудия Арабистони миллий жамоалари ўртасидаги муҳим учрашувда яна бош ҳакам ролини бажарди, худди биринчи даврадаги каби.\nУмумий ҳолат. Айни пайтгача (14 июнь ҳолати) ОФК миқёсида ЖЧ-2018 саралаш босқичлари доирасида жами 212та ўйин ўтказилди ва уларда 635та гол қайд этилди. Ҳозирда Муҳаммад ал Саҳлавий (Саудия Арабистони)ва Аҳмад Халил (БАА) тегишлича 16 ва 15та гол билан тўпурарлар пойгасида пешқадамлик қилиб туришибди. Айни ҳолатга келиб, қитъамизда мундиал йўлланмаси учун кураш олиб бораётган 12та жамоа орасида Ироқ ва Таиланд терма жамоаларида назарий жиҳатдан ҳам имконият қолмади.\nБизнинг гуруҳдаги Қатар ва Хитой термалари эса фақат «плей-офф»га чиқишдан умидвор бўлишлари мумкин, холос. Мухлислар ташрифига келсак, ортда қолган ўйинларни жами 39 938 298 томошабин бевосита стадионларда кузатиб борди. Бу ҳар бир ўйинга ўртача ҳисобда 18 553дан тўғри келади. Эрон миллий жамоаси Россия (мезбон) ва бразилияликлардан сўнг мундиал йўлланмасини нақд қилган 3-терма бўлди.\nЭътиборлиси, форслар ЖЧ-2014 саралашида бу масалани 4-бўлиб ҳал қилишганди - Бразилия (мезбон), Япония ва Австралия термаларидан сўнг. ФИФА расмий сайтида ёзилишича, жаҳон чемпионати-2018 саралаш босқичларида энг кўп вақт тўп сурган футболчи - бу Майя Йошида (Япония)дир. У жами 16та ўйинда тўлиқ вақт ҳаракатланди - 1440 дақиқа. Энг кўп гол эса Австралия терма жамоаси ҳисобида - 15 ўйинда 43та.\nОФК миқёсида энг кўп гол урган жамоалар: Австралия - 43та; Япония - 42та; Саудия Арабистони - 40та; Жанубий Корея, Қатар - 35тадан; Эрон - 34та; БАА - 33та; Хитой - 32та; Сурия - 30та; Ўзбекистон - 26та\nПенальти воситасида энг кўп гол урган жамоалар: Саудия Арабистони - 7та; Австралия - 6та; Эрон - 5та; Иордания - 4та; БАА, Сурия - 3тадан. Ўзбекистон термаси жорий цикл давомида ҳали бирор марта пенальти тепгани йўқ\nЭнг кўп сариқ карточка олган жамоалар: БАА - 28та; Қатар, Ўзбекистон - 23тадан; Эрон, Сурия - 21тадан\nЭнг кўп қизил карточка олган (2-сариқ карточка орқали ҳам) жамоалар: Таиланд - 3та; Тожикистон, Мьянма - 2тадан. Вьетнам, Фаластин, Яман, Жанубий Корея, Саудия Арабистони, Шарқий Тимор, Ўзбекистон, Эрон, Ҳиндистон, Гуам, Филиппин, Сингапур ва Ливан терма жамоалари 1тадан «қизил»га эга.\nЭнг кўп вақт ўйнаган футболчилар: Майя Йошида (Япония) - 1440 дақиқа; Игорь Сергеев (Ўзбекистон), Умар Абдулраҳмон (БАА), Осама Ҳавсавий (Саудия Арабистони), Анзур Исмоилов (Ўзбекистон) - 1353 дақиқа; Одил Аҳмедов (Ўзбекистон) - 1338 дақиқа; Егор Кримец (Ўзбекистон), Ки Сун Йонг (Жанубий Корея) - 1260 дақиқа\nЭнг кўп сариқ карточка олган футболчилар: Мудир ал Радаи (Яман) - 5та; Себастьян Сория Куинтана (Қатар), Сердар Аннаоразов (Туркманистон), Даврон Эргашев (Тожикистон), Азизбек Ҳайдаров (Ўзбекистон) - 4тадан. 9 нафар футболчи иккинчи сариқ карточка орқали майдондан четлатилган (улар орасида Азизбек Ҳайдаров ҳам бор). Яна 9 нафар футболчи эса тўғридан-тўғри қизил карточка олган\nТўпурарлар: Муҳаммад ал Саҳлавий (Саудия Арабистони) - 16та; Аҳмад Халил (БАА) - 15та; Тим Кэйхилл (Австралия), Сардор Азмун (Эрон), Ҳассан ал Ҳайдос (Қатар) - 9тадан; Янг Ксю (Хитой), Умар Ҳарбин (Сурия), Меҳди Тареми (Эрон), Али Мабҳут (БАА) - 8тадан\n*** Терма жамоамиз етакчиларидан бири Анзур Исмоилов мундиаллар саралашида 39-марта майдонга тушди (20та ғалаба, 6та дуранг, 13та мағлубият). У шунча ўйинда 8 марта сариқ карточка олган. Исмоилов жаҳон чемпионати саралаши доирасида илк марта 2008 йилнинг 7 июнь куни Сингапур термасига қарши кечган уй учрашуви (3:0)да майдонга тушганди.\n*** Акмал Шораҳмедов Эрон термасига қарши баҳсга қадар ЖЧ саралаши доирасида миллий жамоамиз либосида сўнгги марта 2013 йилнинг 10 сентябрь куни майдонга тушганди - Тошкентда иорданларга қарши кечган баҳс (1:1)да.\n*** 12 июнь кунги ўйиндан олдин берилган маълумотга кўра, Эрон термаси таркибининг умумий нархи 33,28 млн. фунтни ташкил этган ва бизнинг жамоаники бунинг ярмидан кўпроқ эди - 17,6 млн. фунт. Футболчиларнинг ўртача ёши эса деярли тенг: 27,2га 27,1.\n*** ЖЧ-2018 саралаши давомида миллий жамоамиз сафида 31 нафар футболчи майдонга тушди. Шунингдек, яна 17та нафар футболчи ўйин қайдномасига кирдию, майдонга тушиш имкониятига эга бўлмади. Умуман, жамоамиз сафида айни саралаш циклида энг кўп майдонга тушган футболчи Игорь Сергеевдир. У 16та ўйинда жами 1353 дақиқа ҳаракатланиб, 4та гол урди.\n*** Эрон терма жамоаси дарвозабони Алиризо Сафар Бейранванд учинчи раунд доирасидаги 7та ўйинда майдонга тушиб, уларда бирорта гол қўйиб юбормади. Форс кипери бу борада жаҳон бўйича Жо Харт (Англия, 5та ўйин) ва Жейми Пенедо (Панама, 5та ўйин)ни ортда қолдирди.\n*** Ўзбекистон терма жамоаси вакиллари форсларга қарши ўйинда жами 316та узатманиамалга оширдилар ва улардан 71,5 фоизи аниқ чиқди. Футболчиларимиз ижросидаги атиги 60та узатма узун «пас» бўлди. Вакилларимиз бутун вақт давомида 13 марта кроссга киришдилар.\n*** Қатар миллий жамоаси ўз тарихида Жанубий Корея термасини 2-марта мағлубиятга учратди. Араблар корейслар устидан қозонилган илк ғалабани 1984 йилнинг 10 декабрь куни Осиё кубоги финал босқичида нишонлагандилар - 1:0. Улар шундан кейинги даврда корейсларга 4 марта ютқазиб, 2та учрашувда дуранг қайд этишганди.\n*** 28 ёшли марказий ярим ҳимоячи Ки Сунг Йонг Қатар термасига қарши баҳсда Жанубий Корея миллий жамоаси сафида 93-марта майдонга тушиб, 10-голини нишонлади. У мамлакат бош жамоасидаги голлари ҳисобини 2008 йилнинг 10 сентябрь куни КХДР термасига қарши кечган мундиал саралаши ўйинида очганди. Шунингдек, 1996 йили туғилган ҳужумчи Хванг Хи Чан Жанубий Корея термаси сафидаги 7-ўйинида илк голини нишонлади.\n*** Сурия - Хитой баҳсида жарима зарбаси воситасида чиройли гол урган Аҳмад ал Солиҳнинг терма жамоадаги самарали зарбалари сони 2тага етди (38та ўйинда). Эътиборлиси, Суриянинг барча ёш тоифасидаги термаларида ўйнаган ал Солиҳ сўнгги учрашувда сардорлик боғичи остида ҳаракатланди.\n*** Австралия термаси ҳужумчиси Томи Журич 30-ўйинида 5-6-голларини нишонлади. 25 ёшли футболчи саудлар дарвозасини ишғол қилгунига қадар Япония, Уммон ва Ироқ термалари дарвозабонларини ранжитганди. У 2016 йилнинг 6 октябрида Саудия термасига қарши кечган сафар ўйинида ҳам гол урганди. Томас Петар Рогич ҳам Австралия термаси сафидаги голлари сонини 6та етказди. «Соккеруз» сафида 2012 йили дебют қилган футболчининг барча голлари ЖЧ-2018 саралашига тўғри келди.\n*** Япония термаси мундиал саралашида 14-марта 1:1 ҳисобига кўнди. Японлар Австралия термаси билан 4 марта ва бизнинг жамоа билан 3 бора шундай ҳисоб қайд этишган.\n*** Австралия термаси жаҳон чемпионатлари саралашида қуйидаги статистикага эга: 121та ўйин, 69та ғалаба, 31та дуранг, 21та мағлубият, тўплар нисбати - 314-97.\n*** Австралия терма жамоаси ЖЧ-2018 саралашида жами 43та гол урди. Лекин бу «соккеруз» учун рекорд натижа эмас. «Яшил қитъа» вакили 2002 йилги мундиал йўлида 73та гол уриб, атиги 4та қўйиб юборган бўлса ҳамки, якунда йўлланмани ютолмаган. Чунончи, қитъалараро «плей-офф» босқичида Уругвай термасига бас келолмаганди - 0:3.\n*** Қатар термаси футболчилари Жанубий Корея жамоаси билан ўйинда 273та «пас» беришди (63 фоизи аниқ). Узун «пас»лар - 65та, кросс - 8та. Умуман, мезбонлар атиги 36,6 фоиз вақтда тўпга эгалик қилишди.\n*** Япония термаси ҳужумчиси Юа Осако жамоа сафидаги 19-ўйинида 6-голини урди. Бу ҳужумчи мундиал саралашида ўз ҳисобига илк марта гол ёзиб қўйди.\n*** Япония термаси вакиллари - Хироши Кийотаке ва Хироки Сакаи учинчи раунд ўйинларида 3тадан гол ҳаммуаллифига айланишди. Тайсир ал Жассим (Саудия Арабистони) ва Аарон Муй (Австралия) ҳисобида ҳам айнан 3тадан самарали узатма бор.\n*** ФИФА рефериси Равшан Эрматов ЖЧ-2018 саралаши доирасида 4-марта ишлади. Австралия ва Саудия Арабистони ўртасидаги ўйинни бошқариб борган 39 ёшли вакилимиз ҳисобидаги ЖЧ саралаш учрашувлари сони 21тага етди (ЖЧ-2006 - 3та, ЖЧ-2010 - 8та, ЖЧ-2014 - 6та, ЖЧ-2018 - 4та). Эътиборли факт: Эрматов саудияликлар ва австралияликлар иштирокидаги 8тадан ўйинда иш олиб борган.\n*** Айни саралаш циклида энг кўп ўйин сингапурлик Муҳаммад Тақига топширилди - 8та. У 8-турда Таиланд - БАА ўйинини бошқарди. Аҳмад ал Каф (Уммон) эса жорий цикл доирасидаги 7та ўйинни бошқарди.\n*** 8-тур ўйинлари учун берилган «заявка»ларга кўра, жамоалар таркибининг умумий нархи 247,95 млн. фунт стерлингни ташкил этди (7-турга нисбатан 6,19 млн. фунт кўп). Энг қимматбаҳо футболчилар - Сон Хюн Мин (Жанубий Корея) - 21,25 млн., Сардор Азмун (Эрон) - 11,05 млн., Шинжи Кагава (Япония) - 11,05 млн.\nТур қаҳрамони. Ҳассан ал Ҳайдос. 1990 йилнинг 11 декабрида Дохада туғилган. Бўйи - 174 см. Клуби: «Ал-Садд». Айнан шу клуб тарбияланувчиси. Қатарнинг 20 ва 23 ёш тоифасидаги терма жамоаларида ҳам ўйнаган. Миллий жамоадаги дебютини эса 2008 йилнинг 10 сентябрь куни Баҳрайн термасига қарши кечган ўйинда нишонлаган. Ҳозирга қадар жамоа либосида 85 марта майдонга тушиб, 17та гол урди. Улардан 9таси жорий саралаш ўйинларига тўғри келади. Форс кўрфази миллатлар кубоги-2014 турнири ғолиби.\nОФК миқёсида ЖЧ саралашида майдонга тушган энг ёш футболчи - бу Аҳмад ал Баҳрий. Саудия Арабистони термаси вакили 2005 йилнинг 30 март куни Қувайт жамоасига қарши баҳсда майдонга тушганида, 14 ёш 6 ой 12 кунлик эди. Баҳрийга қадар бу рекорд Лаос термаси вакили Лазафон Ханявонг (14 ёш 9 ой 23 кунлик)га тегишли бўлган. Ушбу мезон бўйича олсак, энг ёши катта футболчи Александр Дуричдир. У 2011 йилнинг 15 ноябрида Сингапур жамоаси сафида марказий ҳужумчи сифатида (!) майдонга тушганида (Хитой термасига қарши) 41 ёш 3 ой 3 кунлик эди.\nҚайси жамоада тажриба кўп?\nTransfermakt.de портали маълумотларига таянсак, таркибдаги футболчиларнинг мундиаллар саралашида ўтказган ўйинлари умумий сони бўйича Ўзбекистон термаси олдинда. Учинчи раундда таркибга киритилган футболчилар бўйича олсак, 27 нафар ўйинчимиз умумий ҳисобда 321та саралаш учрашувида майдонга тушган. Бу борадаги энг паст кўрсаткич Таиланд термасига тегишли - жами 103та ўйин.


АМАЛДОРЛАР БИЛАН АМАЛДОРДЕК СЎЗЛАШ | Маърифат саодати\nАМАЛДОРЛАР БИЛАН АМАЛДОРДЕК СЎЗЛАШ\nЭй фарзанд, билгилки, сўз тўрт хил бўлади:\n— айтишга ҳожати йўқ сўзлар;\n— билиш ва айтиш зарур бўлган сўзлар;\n— билишнинг зарурияти йўқ, аммо, айтса бўладиган сўзлар;\n— билса бўладиган, аммо, айтишга ҳожати йўқ сўзлар.\nЭй фарзанд, сўзнинг юз ва орқа томонини билгил, уларга риоя қилгил, сўзлаганингда маъноли гапир, бу нотиқликнинг аломатидир. Агар гапирган вақтингда сўзнинг қандай маънога эга эканини билмасанг, қушга ўхшайсан, бундай қушни тўти дейдилар. Тўти ҳам сўзлайди, аммо сўзлаган сўзининг маъносини билмайди.\nАмалдорлар билан амалдорлардек, оддий одамлар билан оддий одамлардек сўзлашгил. Сўзлаётганда донишмандлик чегарасидан чиқма, сенинг сўзинг эшитган кишига оғир туюлмасин, йўқса, сенинг сўзингни ҳужжат ва далил билан ҳам эшитмайдилар. Ҳар кишига гапирмоқчи бўлсанг, қарагилким, у сенинг сўзингга харидорми ёки йўқми. Агар тингловчи сенинг сўзингга харидор бўлса, сўзингни айтгил, агар сўзларинг тингловчига ёқмаса, унга ёқадиган сўзлардан гапир, токи сенинг сўзингга харидор бўлсин.\nИлмни яхши ўргангил. Билган илмингни яхши иборалар билан баён қилгил. Бемаъни даъво билан хижолат бўлмагил. Ўзингга маълум бўлган ва яхши билган сўзларингни кўпроқ айтгил. Бемаъни сўзлар билан шарманда бўлмагил.\nАгар сўзингнинг юксак ва таъсирчан бўлишини истасанг, киноя, истеҳзоли гапларни кўп сўзлама.\nАгар мунозара қилишни истасанг, рақибингга қара — агар у билан тортишмоққа қувватинг етса, далиллар ва мисоллар билан мунозара қилгил. Бўлмаса, сўзни кам қилиб, бир мисолга қаноат қилгил, бир исбот билан тургил. Эҳтиёт бўлгилки, аввалги сўзингни кейинги сўзинг бузиб юбормасин.\nХалқ олдида гапирадиган сўзинг гўзал бўлсин, бу сўзни халқ қабул қилсин. Гўзал тил билан сўзлагил, кийимингни пок тутгил. Таъсирли сўз айтиб, мажлисни қиздиргил. Халқ йиғласа, сен ҳам йиғлагил.\nЭй фарзанд, кўп кишилар дебдурларки, мазах – ёмонликнинг муқаддимасидир. Мазах, яъни хонаки сўз билан кишига дахл қилишдан ҳазар қил, чунки кўп ёмонликлар ҳазилдан келиб чиқади.\nХалққа сўз айтмоқчи бўлсанг, халқ қошида туриш одобини сақлагил, такаббурликдан, ёлғон сўзлашдан узоқ бўл. Минбар устида суст, хўмрайиб, совуқ сўз бўлиб ўтирмагил. Ҳамиша ҳаракат қилиб тургил. Сўз айтаётган вақтингда мажлис аҳлига қарагил, агар нутқингни тингласалар, сўзлагил. Халқ сенга харидор бўлиб, ҳамма сени қабул этгандан сўнг, ҳеч нарсадан қўрқмагил.\nКайковуснинг «Қобуснома» асаридан олинди\nTagged амалдор, Қобуснома\n← АҚЛ ЗАИФЛИГИ ҚАНДАЙ АНИҚЛАНАДИ?\nАСЛ ЮРТПАРВАР КИМ? →


Собиқ “Макдональдс” Москвада янги ном билан очилди - фото - 13.06.2022, Sputnik Ўзбекистон\nСобиқ “Макдональдс” Москвада янги ном билан очилди - фото\nТез овқатланиш компанияси июнь ойининг охирига қадар Москвада ишга тушган ошхонлар сонини 50тага йил охирига қадар 200тага етказишни ваъда берган. 13.06.2022, Sputnik Ўзбекистон\nТОШКЕНТ, 13 июн – Sputnik. Кеча Москвада 15та собиқ McDonald's ресторанлари янги ном, меню ва логотиплар билан қайта очилди. Оммабоп тамаддихонанинг янги номи "Вкусно — и точка".Янги ресторанлар безатиш ранглари, ходимлари кийимлари ва логотипи бутунлай бошқача бўлади. Собиқ оқ, қизил ва сариқ ранглар ўрнида оқ, яшил ва кулранг ранглардан фойдаланилган. Таомномада жиддий ўзгаришлар йўқ, фақат бургерларнинг номи ва упаковкаси (қадоқи) ўзгарган. Айрим бургерлар (биг мак) энди савдода бўлмайди.Пушкин майдонида жойлашган Россиядаги энг биринчи ва йирик тамаддихонанинг очилишига шаҳар мэри Сергей Собянин ҳам ташриф буюрди.Ўз нутқида Собянин тармоқ ресторанларининг қайта очилиши 150 минг ишчи ўринларни сақлаб қолгани ва юз минглаб хўрандаларни хурсанд қилгани ҳақида гапирди.Шунингдек шаҳар мэри, “Макдональдс” керакли қарорни ўз вақтида қабул қилганини ҳам айтиб ўтди. “Агар компания бироз кечикканида қайтиб келишнинг имкони ҳам қолмаслиги мумкин эди”, - деди Собянин.Эслатиб ўтамиз, “Макдональдс” компанияси ўзининг Россиядаги барча (850та) ресторанлари фаолиятини тўхтатиш ҳақида 2022 йилнинг март ойида эълон қилган эди. Шундан сўнг шаҳар маъмурияти имтиёзли шартларда тез овқатланиш шаҳобчалари очишга тендер эълон қилди, керакли миқдорда субсидиялар ажратди. Шу кунга қадар дастлабки 60та ариза қаноатлантирилган.Тез овқатланиш компанияси июнь ойининг охирига қадар Москвада ишга тушган ошхонлар сонини 50тага йил охирига қадар 200тага етказишни ваъда берган.\n11:56 13.06.2022 (янгиланди: 12:51 13.06.2022)\n© Mos.ruБывший "Макдональдс" открылся в Москве под новым именем\nТез овқатланиш компанияси июнь ойининг охирига қадар Москвада ишга тушган ошхонлар сонини 50тага йил охирига қадар 200тага етказишни ваъда берган.\nТОШКЕНТ, 13 июн – Sputnik. Кеча Москвада 15та собиқ McDonald's ресторанлари янги ном, меню ва логотиплар билан қайта очилди. Оммабоп тамаддихонанинг янги номи "Вкусно — и точка".\nБывший "Макдональдс" открылся в Москве под новым именем\nЯнги ресторанлар безатиш ранглари, ходимлари кийимлари ва логотипи бутунлай бошқача бўлади. Собиқ оқ, қизил ва сариқ ранглар ўрнида оқ, яшил ва кулранг ранглардан фойдаланилган. Таомномада жиддий ўзгаришлар йўқ, фақат бургерларнинг номи ва упаковкаси (қадоқи) ўзгарган. Айрим бургерлар (биг мак) энди савдода бўлмайди.\nПушкин майдонида жойлашган Россиядаги энг биринчи ва йирик тамаддихонанинг очилишига шаҳар мэри Сергей Собянин ҳам ташриф буюрди.\nЎз нутқида Собянин тармоқ ресторанларининг қайта очилиши 150 минг ишчи ўринларни сақлаб қолгани ва юз минглаб хўрандаларни хурсанд қилгани ҳақида гапирди.\nШунингдек шаҳар мэри, “Макдональдс” керакли қарорни ўз вақтида қабул қилганини ҳам айтиб ўтди. “Агар компания бироз кечикканида қайтиб келишнинг имкони ҳам қолмаслиги мумкин эди”, - деди Собянин.\nЭслатиб ўтамиз, “Макдональдс” компанияси ўзининг Россиядаги барча (850та) ресторанлари фаолиятини тўхтатиш ҳақида 2022 йилнинг март ойида эълон қилган эди. Шундан сўнг шаҳар маъмурияти имтиёзли шартларда тез овқатланиш шаҳобчалари очишга тендер эълон қилди, керакли миқдорда субсидиялар ажратди. Шу кунга қадар дастлабки 60та ариза қаноатлантирилган.


Эрон ядровий дастури муҳокама қилинади\n17 май 2021, Тошкент вақти: 17:42\nЖеневада жаҳоннинг қудратли олти давлати вакиллари Эрон расмийлари билан Теҳрон ядровий дастури атрофидаги вазиятни муҳокама қилади.\nБМТ Хавфсизлик кенгаши доимий беш аъзоси ҳамда Германия ташаббуси билан ўтказилаётган Женева учрашуви ЕИнинг Ташқи сиёсат бўйича мутасаддиси Хавьер Солана раислигида ўтказилади.\nУчрашув арафасида Эрон томони олти давлат вакиллари билан мамлакат ядровий дастури, жумладан, уранни тўйинтириш ишларига оид масалаларни муҳокама қилмаслигини билдирди. Эрон расмийлари, ядровий дастурнинг фақат тинчлик мақсадларига йўналтирилганини айтиб келмоқдалар.\nАҚШ ва унинг иттифоқчилари эса Теҳронни ядровий қуролга эгалик қилишга уринаётганликда айблаб келмоқда. Бундан ташқари қудратли давлатлар Женевадаги учрашув самарасиз якун топса, Эронга қарши тўртинчи босқич санкциялар жорий этилиши мумкинлиги хусусида огоҳлантирдилар.


«Отпуска»да касал бўлсам, таътил узайтириладими?\n— Меҳнат таътилидаман, аммо касаллигим сабабли кеча шифохонага тушиб қолдим. Бир ҳафтадан сўнг ишга чиқишим керак эди. Айтинг-чи, бундай вазиятда таътил кунларини бошқа вақтга кўчирсам бўладими?\n— Ҳа, албатта, бундай ҳолатда меҳнат таътилини узайтиришингиз ёки бошқа муддатга кўчиришингиз мумкин. Меҳнат кодексининг 145-моддасига мувофиқ, ходимлар вақтинча меҳнатга қобилиятсизлик даврида таътилни узайтириш ёки бошқа муддатга кўчириш ҳуқуқига эга.\nЯъни агар таътил даврида таътилдан фойдаланишга тўсқинлик қилувчи сабаблар келиб чиққан ҳолларда таътил тегишли кунлар сонига узайтирилади ёки ходим билан иш берувчининг келишувига биноан, таътилнинг фойдаланилмай қолган қисми бошқа муддатга кўчирилади. Бундай ҳолларда ходим таътилдан фойдаланишга тўсқинлик қилувчи сабаблар тўғрисида иш берувчини хабардор қилиши шарт.


Ҳуқуқий кўмакка муҳтож фуқароларнинг муаммолари атрофлича ўрганиляпти\nЖиноят ишлари бўйича Бектемир туман суди томонидан сайёр учрашув ўтказилди. Бу ҳақда Тошкент шаҳар суди матбуот хизмати хабар қилди.\n“Менинг маҳаллам — менинг судьям” шиори остида судьялар томонидан мунтазам равишда ўтказиб келинаётган бу каби сайёр учрашувлар ҳуқуқий кўмакка муҳтож фуқаролар учун айни муддао бўляпти. Боиси фуқароларни овора қилмай, вақти ва маблағини тежаш мақсадида уларни қийнаётган муаммолар судьялар томонидан жойларга чиқққан ҳолда ўрганиляпти.\nТуман суди судьялари Фарход Абдушукуров ва Умид Хакимов тумандаги “Бектемир” маҳалласида истиқомат қилувчи фуқаролар билан “Фуқаролар ва уларнинг манфаати судьялар эътиборида” мавзусида давра суҳбати ўтказишди.\nУшбу маҳаллада кам таъминланган, ҳуқуқий маслаҳатга муҳтож бўлган аёллар, “Темир дафтар”да рўйхатда турувчи бир қатор фуқароларнинг муаммолари атрофлича ўрганилиб, ҳал қилинмоқда. Уларни қизиқтирган саволларига керакли жавоблар берилди.\nКиритилди: 17:01 10.05.2022. Ўқилди: 870 марта. Фикрлар сони: 0 та.